PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-183

**ROKIŠKIO RAJONO SAVIVALDYBĖS 2024 M. SOCIALINIŲ PASLAUGŲ PLANAS**

**I. ĮVADAS**

**1. Bendra informacija**

 Rokiškio rajono savivaldybės socialinių paslaugų 2024 metų planas (toliau – Planas) rengiamas vadovaujantis Lietuvos Respublikos socialinių paslaugų įstatymu, Socialinių paslaugų planavimo metodika, patvirtinta Lietuvos Respublikos Vyriausybės 2006 m lapkričio 15 d. nutarimu Nr. 1132 ,,Dėl Socialinių paslaugų planavimo metodikos patvirtinimo‘‘, Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 ,Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo‘, Bazinių paslaugų šeimai paketu, patvirtintu Lietuvos Respublikos Vyriausybės 2019 m. birželio 19 d. nutarimu Nr. 618 ,,Dėl Bazinių paslaugų šeimai paketo patvirtinimo, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ ir kitais socialines paslaugas reglamentuojančiais teisės aktais bei atsižvelgiant į Rokiškio rajono savivaldybės 2023 – 2025 metų strateginį veiklos planą.

 Socialinių paslaugų plano paskirtis – įvertinti veiksnius, turinčius įtaką gyventojų socialinių paslaugų poreikiams, nustatyti socialinių paslaugų plėtros prioritetus, gerinti socialinių paslaugų kokybę, didinti jų kompleksiškumą ir veiksmingumą. Planas orientuotas į žmonių gerovės didinimą, šeimos stiprinimą, skurdo ir socialinės atskirties mažinimą.

 Vadovaudamasis Socialinių paslaugų įstatymu, socialines paslaugas savivaldybėje planuoja ir organizuoja Rokiškio rajono savivaldybės administracijos Socialinės paramos ir sveikatos skyrius. Socialinių paslaugų teikėjai – Rokiškio rajono savivaldybės biudžetinės socialinių paslaugų įstaigos, kitų savivaldybių socialinių paslaugų įstaigos, nevyriausybinis sektorius.

 **2. Socialinių paslaugų teikimo ir plėtros tikslai**

 **Socialinių paslaugų teikimo tikslas** - sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį.

 Socialinės paslaugos – tai paslaugos, kuriomis suteikiama pagalba asmeniui (šeimai), dėl amžiaus, negalios, socialinių problemų, iš dalies ar visiškai neturinčiam, neįgijusiam arba praradusiam gebėjimus ar galimybes savarankiškai rūpintis asmeniniu (šeimos) gyvenimu ir dalyvauti visuomenės gyvenime. Nustatant socialinių paslaugų teikimo prioritetus, būtina įvertinti įvairių socialinių grupių asmenų socialinę atskirtį, poreikius socialinėms paslaugoms, Rokiškio rajono savivaldybės finansines galimybes socialinėms paslaugoms teikti.

 **Socialinių paslaugų teikimo uždaviniai**:

 1.Formuoti nuoseklią ir koordinuotą pagalbos ir paslaugų sistemą, kuri sudarytu galimybes kiekvienam asmeniui gauti individualias pagal poreikius socialines paslaugas ir reikiamą pagalbą bendruomenėje.

 2.Mažinti gyventojų, įvairių socialinių grupių atskirtį gerinant socialinių paslaugų prieinamumą, kompleksiškumą bei kokybę.

 3. Plėsti socialinių paslaugų įvairovę, į jų teikimą įtraukiant nevyriausybines ir benduomenines organizacijas.

 4. Plėtoti nestacionarias socialines paslaugas kaip alternatyvą stacionarių socialinių paslaugų įstaigų paslaugoms.

 5. Projekto ‚Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“ įgyvendinimas.

 **Plano tikslai atitinka**:

 1.Valstybės ilgalaikės raidos strategijos, patvirtintos Lietuvos Respublikos Seimo 2002m. lapkričio 12d. nutarimu Nr. IX-1187 „Dėl valstybės ilgalaikės raidos strategijos“, pagrindinį tikslą „Sukurti aplinką plėtoti šalies materialinei ir dvasinei gerovei, kurią apibendrintai nusako žinių visuomenė, saugi visuomenė ir konkurencinga ekonomika“, kryptį „Socialinės paramos plėtra ir skurdo bei socialinės atskirties įveikimas“ ir jos pagrindinius veiksmus „Įvykdyti socialinių paslaugų reformą, kuri apibrėžtų veiksmingesnius socialinių paslaugų organizavimo būdus, skatintų pačius paslaugų gavėjus ieškoti savipagalbos būdų, pertvarkytų paslaugų finansavimą, sukurtu bendrą socialinių paslaugų standartų, kokybės vertinimo ir kontrolės mechanizmą“, „Teikti prevencines ir reabilitacines socialines paslaugas socialinės atskirties grupėms, prievartą ir išnaudojimą patyrusiems, sergantiems priklausomybės ligomis, grįžusiems iš įkalinimo vietų ir kitiems asmenims“, „Geriau panaudoti nevyriausybinių organizacijų išteklius ir gebėjimus socialinei paramai tobulinti“.

 2.Rokiškio rajono savivaldybės 2024-2026 metų strateginiame veiklos plane numatytą Rokiškio rajono savivaldybės misiją: ,,Užtikrinti bendruomenės viešųjų poreikių tenkinimą ir gyvenimo kokybės gerinimą, efektyviai vykdant vietos valdžios, viešojo administravimo ir viešųjų paslaugų teikimą bei didinti Rokiškio rajono patrauklumą‘‘

 3. Rokiškio rajono savivaldybės 2024-2026 metų strateginio veiklos plano Socialinių paslaugų ir kitos paramos teikimo programoje numatytus tikslus ir uždavinius:

 Tikslas – užtikrinti socialinių paslaugų poreikio tenkinimą Savivaldybės gyventojams.

 Uždavinys – gerinti teikiamų socialinių paslaugų kokybę bei užtikrinti informacijos apie socialines paslaugas prieinamumą gyventojams.

 **3. Socialinių paslaugų plano rengėjai**

|  |  |  |  |
| --- | --- | --- | --- |
| Eil.Nr. | Socialinių paslaugų plano rengėjų vardai, pavardės | Darbovietė | Pareigų pavadinimas |
| 1,  | Vitalis Giedrikas | Rokiškio rajono savivaldybės administracijos Socialinės paramos ir sveikatos skyrius | Vedėjas |
| 2. | Daiva Kilienė | Rokiškio rajono savivaldybės administracijos Socialinės paramos ir sveikatos skyrius | Vedėjo pavaduotoja |
| 3. | Zita Čaplikienė  | Rokiškio rajono savivaldybės administracijos Socialinės paramos ir sveikatos skyrius | Vyriausioji specialistė |
| 4. | Rasa Baranovskienė | Rokiškio rajono savivaldybės administracijos Socialinės paramos ir sveikatos skyrius | Vyriausioji specialistė |
| 5. | Jolanta Paukštienė | Rokiškio socialinės paramos centras | Direktorė |
| 6. | Elona Adomavičienė | Obelių socialinių paslaugų namai  | Direktorė |
| 7. | Birutė Šlikienė | Rokiškio rajono savivaldybės administracija | tarpinstitucinio bendradarbiavimo koordinatorė (vyr. specialistė),Šeimos tarybos narė |
| 8. | Gediminas Kriovė | Rokiškio rajono savivaldybės administracija | Jaunimo reikalų koordinatorius (vyr. specialistas) |

 Socialinių paslaugų planui duomenis pateikė Rokiškio rajono biudžetinės socialinių paslaugų įstaigos – Rokiškio socialinės paramos centras ir Obelių socialinių paslaugų namai, Rokiškio užimtumo tarnyba, nevyriausybinės organizacijos, kitos socialinės įstaigos.

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

 **4.1. Vidutinis metinis gyventojų skaičius ir sudėtis:**

|  |  |  |  |
| --- | --- | --- | --- |
| Eil. Nr. | Rodiklis | Gyventojų (šeimų) skaičius 2023-01-0 | Gyventojų (šeimų) skaičius 2024-01-01 |
| 1  | 2 | 3 | 4 |
| 1. | Gyventojų skaičius | 27790 | 27754 |
|  | iš jų: |  |  |
| 1.1. | mieste | 11606 | 13067 |
| 1.2. | kaime | 16184 | 14687 |
| 2. | Iš bendro gyventojų skaičiaus: |  |  |
| 2.1. | Pensinio amžiaus neįgalūs asmenys | 2251 | 1737 |
| 2.2. | Darbingo amžiaus neįgalūs asmenys | 1328 | 1315 |
| 2.3. | Jaunimas (14–29 m.)  | 4471 | 3807 |
| 2.4. | Pagyvenę asmenys (65 ir vyresni)  | 6641 | 6728 |
| 2.5. | Vaikai, kuriems nustatytas neįgalumas | 157 | 154 |
| 3. | Vaikai (iki 18 m.)  | 3810 | 3840 |
|  | Iš jų : |  |  |
| 3.1. | vaikai, patiriantys socialinę riziką | 318 | 282 |
| 3.2. |  šeimos, gaunančios socialines paslaugas | 166 | 169 |

**4.2. Gyventojų socialinių paslaugų poreikius sąlygojantys veiksniai**

 Rajono socialinę, ekonominę ir demografinę situaciją ženkliai lemia socialinė politika, kuri apima tokias sritis kaip švietimas ir kultūra, sveikatos apsauga, žmonių aprūpinimas būstu, šalies ekonominio vystymosi tendencijos. Rajono gyventojų socialinių paslaugų poreikis yra tiesiogiai susijęs su vykstančiais socialiniais procesais visuomenėje. Juos lemia tiek objektyvūs, tiek subjektyvūs veiksniai: gyventojų senėjimas, negalia, nedarbas, emigracija, žalingi įpročiai, skatinantys socialinę riziką ir vaikų nepriežiūrą.

 Statistikos duomenimis Rokiškio rajono savivaldybėje gyveno 6728 pensinio amžiaus asmenys, tai sudarė 24,24 proc. visų savivaldybės gyventojų. Kas ketvirtas savivaldybėje gyvenantis asmuo yra sulaukęs pensinio amžiaus ir sudaro didžiausią paslaugų gavėjų grupę.

 **Rokiškio rajono savivaldybės socialinių paslaugų teikimo stiprybių, silpnybių, galimybių ir grėsmių (SSGG) analizė.**

**Stiprybės:**

1**.** Platus socialines paslaugas teikiančių institucijų tinkas.

2. Nuolatinis socialines paslaugas teikiančių ir administruojančių specialistų kvalifikacijos kėlimas, supervizijos, mokymai.

3. Vis aktyviau į socialių paslaugų teikimą įsitraukia nevyriausybinės organizacijos, užtikrinančios didesnę paslaugų įvairovę bei prieinamumą.

 4. Paslaugų kokybė gerėja, visos paslaugos akredituojamos arba yra licencijuotos.

**Silpnybės**

1.Transporto paslaugų prieinamumas atokiai gyvenantiems socialinių paslaugų gavėjams.

2. Dienos centrų trūkumas seniūnijose.

**Grėsmės**

1. Blogėjanti demografinė situacija ir visuomenės senėjimas didina poreikį socialinėms paslaugoms.

2. Gali didėti socialinė atskirtis, gebėjimas naudotis informacinėmis technologijomis ir informaciniais ištekliais.

3. Pertvarkos socialinėje srityje reikalauja organizacijų patirties ir pasirengimo įgyvendinti šiuos procesus.

**Galimybės**

1. Įvairių finansavimo šaltinių pritraukimas (valstybės dotacijos, ES fondų lėšos); stiprus nevyriausybinis sektorius gali būti sėkmingai panaudotas socialinių paslaugų kokybinei plėtrai užtikrinti.

2. Socialinių paslaugų infrastruktūros kūrimas regiono lygmeniu.

 **4.3. Gimstamumas ir mirtingumas**

 Bendras gimusiųjų skaičius Lietuvoje nuo 1994 m. iki 2023 m. sumažėjo daugiau nei perpus – beveik 53 proc. Nuo 2017 metų [gimusiųjų](https://gandrolabs.lt/) skaičius šalyje pradėjo greitai mažėti, 2023 metais pasiekdamas tik 20008.

 2023 m. gruodžio 31 d. savivaldybės teritorijoje gyveno 27754 žmonės, kasmet pastebimas nuolatinis gyventojų mažėjimas.

|  |  |  |  |  |  |  |
| --- | --- | --- | --- | --- | --- | --- |
| **Rokiškio rajone** | **2018 m.** | **2019 m.** | **2020 m.** | **2021 m.**  | **2022 m.**  | **2023 m.** |
| Gimusių skaičius | 227 | 182 | 156 | 196 | 171 | 138 |
| Mirusių skaičius | 574 | 540 | 585 | 652 | 572 | 523 |
| Naturali kaita | -347 | -358 | -429 | -456 | -401 | -385 |

 Gimusiųjų skaičius Rokiškio rajone kiekvienais metais mažėja, 2023 m. Rokiškio rajone gimė 138 vaikai, 33 vaikais mažiau negu 2022 m. Panevėžio apskrityje gimė 1256 , iš jų 640 berniukų ir 616 mergaičių. Mirtingumas Rokiškio rajone, palyginti su 2022 m., sumažėjo , mirė 523 gyventojai, Panevėžio apskrityje per 2023 m. mirė 3216 gyventojų.

**4.4. Situacija Rokiškio rajono darbo rinkoje** **2023 metais**

Vidutinis metinis nedarbo lygis Rokiškio rajone (9,7 proc.), palyginti su šalies vidurkiu (8,6 proc.), buvo didesnis 1,1 proc., 2023 m. sausio 1 d. nedarbo lygis Rokiškio rajone sudarė 10,4 proc. ( šalyje – 9,1 proc.). Per 2023 m. Rokiškio skyriuje darbdaviai užregistravo 1394 laisvas darbo vietas ( 81,9 proc. nuolatiniam darbui), palyginti su 2022 m., – 520 darbo vietų mažiau. Tarpininkavimo įdarbinant paslaugos per 2023m. suteiktos 1871 Rokiškio skyriaus klientų, palyginti su 2022 m. rodikliu, per 2023m. įdarbinta 49 asmenimis daugiau.

2023m. šalyje buvo 1,44 mln. užimtų gyventojų - 20,3 tūkst. daugiau nei 2022m.. Darbo jėgos augimą daugiausia lėmė padidėjusi populiacija. Nepaisant neigiamos natūralios gyventojų kaitos, Lietuvos populiacija augo dėl teigiamo migracijos saldo, kurį daugiausia veikė iš užsienio atvykę imigrantai.

2023m. sausio 1d. Užimtumo tarnyboje buvo registruota 162 tūkst. darbo neturinčių amenų. Jie sudarė 9,1 proc. šalies darbingo amžiaus gyventojų.

**Nedarbo lygis šalyje, apskrityje, Rokiškio rajone**

|  |  |  |  |
| --- | --- | --- | --- |
| **Nedarbo lygis, proc.** | 2023-01-01 | 2024-01-01 | 2023 m.vidutinis metinis (vidurkis) |
| Šalyje | 9,2 | 9,1 | 8,6 |
| Panevėžio apskrityje | 9,3 | 9,4 | 8,9 |
| Rokiškio rajone, iš jų: | 11,4 | 10,4 | 9,7 |
| vyrų | 12,2 | 11,7 | 10,3 |
| moterų | 10,5 | 9,0 | 9,0 |
| Jaunimo iki 29 m. amžiaus | 7,3 | 7,0 | 6,6 |
| Vyresnių nei 50 m. asmenų | 13,5 | 11,5 | 11,2 |

**Registruoti bedarbiai Rokiškio rajono seniūnijose**

|  |  |  |
| --- | --- | --- |
| **Registruoti bedarbiai pagal seniūnijas**  | Asmenų skaičius 2023 m. sausio 1d. | Asmenų skaičius 2024 m. sausio 1d. |
| Kazliškio sen. | 46 | 33 |
| Kamajų sen. | 118 | 94 |
| Kriaunų sen. | 36 | 52 |
| Obelių sen. | 191 | 162 |
| Pandėlio sen. | 176 | 157 |
| Panemunėlio sen. | 78 | 70 |
| Rokiškio kaimiškoji sen. | 260 | 214 |
| Jūžintų sen. | 65 | 82 |
| Juodupės sen. | 262 | 249 |
| Rokiškio miesto sen. | 780 | 683 |
| Iš viso registruotų  | 2012 | 1796 |

**Bedarbių registracija**

|  |  |  |
| --- | --- | --- |
| **Per 2022/2023 m. bedarbiais užregistruota** | **Per 2022 m. registruota** | **Per 2023m. registruota** |
| Rokiškio skyrius | 3552 | 2947 |
| Iš jų: |  |  |
|  vyrų | 2053 | 1713 |
|  moterų | 1499 | 1234 |
|  Jaunimo iki 29 m. amžiaus | 830 | 760 |
|  Vyresnių nei 50 m. asmenų | 1202 | 1051 |
|  Kaimo gyventojų | 1931 | 1575 |
|  Absolventų | 107 | 123 |
|  Neįgaliųjų | 48 | 195 |
| Vidutinis metinis bedarbių skaičius | 2073 | 1685 |

**Laisvų vietų registracija per 2022/2023 m.**

|  |  |  |
| --- | --- | --- |
| **Užregistruotos laisvos darbo vietos**  | 2022 m. | 2023m. |
| Rokiškio skyriuje | 1914 | 1394 |
| Iš jų: |  |  |
|  Nuolatiniam darbui | 1656 | 1141 |
|  Vadovams ir specialistams | 399 | 278 |
|  Kvalifikuotiems darbuotojams  | 1000 | 956 |
|  Nekvalifikuotiems darbuotojams | 515 | 438 |
| *Dažniausiai darbas buvo siūlomas:*Pardavėjai - 123Vairuotojai – 68Judamųjų žemės ir miškų ūkio įrenginių operatoriai - 42 Virėjai – 41Mokytojų padėjėjai- 26Siuvėjai – 20Viešojo administravimo institucijų specialistai – 19Staliai – 16Šaltkalviai - 13 |  |
| Registruotos LDV 2024-01-01 rajone | 24 |  |
| Registruotos LDV 2024-01-01 apskrityje | 99 |  |
| Registruotos LDV 2024-01-01 šalyje | 2354 |  |

**Užimtumo tarnybos suteiktos paslaugos**

|  |  |  |
| --- | --- | --- |
| **Užimtumo tarnybos suteiktos paslaugos**  | 2022 m. | 2023m. |
| Padėta įsidarbinti | 1822 | 1871 |
| Dalyvavo aktyvios darbo rinkos politikos priemonėse, iš viso | 661 | 357 |
| Iš jų: |  |  |
|  parama mokymuisi | 214 | 136 |
|  remiamas įdarbinimas | 222 | 138 |
|  parama darbo vietoms steigti  | 27 | 9 |
|  parama judumui | 198 | 74 |

 **Rokiškio** rajono savivaldybėje teikiama kompleksinė pagalba asmenims, susiduriantiems su užimtumo iššūkiais. Pagrindinis dėmesys skiriamas socialinims įgūdžiams ir motyvacijai stiprinti, gydyti nuo priklausomybių, skoloms grąžinti, globos ar priežiūros paslaugoms gerinti, susisiekimo problemoms spręsti. Užimtumo didinimo programos (UDP) dalyviai turi galimybę gauti kokybiškas profesionalias paslaugas, kurios padeda susidoroti su iššūkiais, ribojančiais užimtumą ir (ar) dalyvauti priemonėse, kai integraciją į darbo rinką lengvina bei skatina laikinojo pobūdžio darbai. Pasibaigus UDP per 6 mėnesius dirbo arba vykdė savarankišką veiklą asmenų dalis iš UDP dalyvių skaičiaus Rokiškio rajone sudarė 35,9 proc. ( šalyje – 29,0 proc.), Pasibaigus UDP po 6 mėnesių dirbo arba vykdė savarankišką veiklą asmenų dalis iš UDP dalyvių skaičiaus Rokiškio rajone sudarė 22,1 proc. ( šalyje –18,0 proc.). Per 2023 m. paslaugos suteiktos 66 asmenims už 43 992 Eur. 2023 m.UDP priemonėms ir paslaugoms įgyvendinti buvo skirta Lietuvos valstybės biudžeto specialioji tikslinė dotacija – 173,00 tūkst. Eur. 2024 m. UDP skirta 229,2 tūkst. Eur.

 Iki 2024 m. sunkiai besiverčiantys rajono gyventojai buvo aprūpinami maisto produktais iš Europos pagalbos labiausiai skurstantiems asmenims fondo. Įgyvendinant šį projektą, Socialinės paramos ir sveikatos skyrius dalyvavo kartu su partneriu, Lietuvos Raudonojo Kryžiaus draugijos Rokiškio skyriumi.

|  |  |  |  |  |  |  |
| --- | --- | --- | --- | --- | --- | --- |
| Paslaugos pavadinimas | 2018 m. | 2019 m.  | 2020 m.  | 2021 m.  | 2022 m.  | 2023 m. |
| Suteikta pagalba asmenims iš Europos pagalbos labiausiai skurstantiems asmenims fondo | 4155 | 4872 | 5162 | 5346 | 5480 | 5513 |

Nuo 2024m. Rokiškio rajono savivaldybėje pradėta įgyvendinti Materialinio nepritekliaus mažinimo programa (toliau – MNM,) programos pagrindinis tikslas – prisidėti prie materialinio nepritekliaus mažinimo itin mažas pajamas turintiems asmenims, leidžiant jiems sutaupyti bent dalį lėšų maisto produktams ir (ar) būtinojo vartojimo prekėms įsigyti, kuriuos jie galėtų panaudoti kitiems būtiniesiems savo poreikiams tenkinti, kaip pavyzdžiui, apmokėti sąskaitas, įsigyti vaistų ir kita.

MNM programos tikslinė grupė yra asmenys, kurių vidutinės mėnesinės pajamos neviršija 1,5 Lietuvos Respublikos Vyriausybės patvirtintų valstybės remiamų pajamų dydžio per mėnesį, išimties atvejais – 2,5 VRP dydžio per mėnesį asmeniui. MNM paramos gavėjus turi teisę nustatyti tik projekto partneriai – savivaldybių administracijos – vadovaudamiesi Lietuvos Respublikos piniginės socialinės paramos nepasiturintiems gyventojams įstatymo nuostatomis. Atsižvelgiant į tai, MNM programos lėšos yra tiesiogiai nukreipiamos materialinio nepritekliaus mažinimo problemai spręsti ir tokiu būdu užtikrinamas viešasis interesas – prisidėti prie pagalbos teikimo finansinių sunkumų patiriantiems asmenims, kurie gyvena arti ir (ar) žemiau skurdo ribos. Per pirmąjį š. m. ketvirtį pagal MNM programą Rokiškio rajono savivaldybėje išduota 2681 kortelė, bendras MNM paramos gavėjų skaičius – 4407.

MNM programai įgyvendinti Lietuvoje skirta 88 386 460 Eur (iš kurių 79 547 814 Eur – Europos Sąjungos lėšos).

**5. Esamos socialinių paslaugų infrastruktūros savivaldybėje analizė (2023 m.)**

 Lietuvos Respublikos socialinių paslaugų įstatymas reglamentuoja, kad socialinės paslaugos valdomos, skiriamos ir teikiamos taip, kad būtų užtikrintas socialinių paslaugų prieinamumas asmeniui (šeimai). Rokiškio rajono savivaldybėje socialinės paslaugos teikiamos visoms galimoms paslaugų gavėjų grupėms – likusiems be tėvų globos vaikams, suaugusiems asmenims su negalia ir jų šeimos nariams, senyvo amžiaus asmenims ir jų šeimoms, šeimoms ir jose augantiems vaikams, vaikams su negalia ir jų šeimoms, asmenims patiriantiems socialinę atskirtį**.**

|  |  |  |  |  |
| --- | --- | --- | --- | --- |
| Eil.Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius |
| iš viso | iš jų finansuojamų savivaldybės |
| 1. | Socialinės globos namai, šeimynos  | Skemų socialinės globos namai | Socialinės apsaugos ir darbo ministerijai | 319 | 47 |
| Utenos socialinės globos namai | Socialinės apsaugos ir darbo ministerijai | 254 | 6 |
| Zarasų socialinės globos namai | Socialinės apsaugos ir darbo ministerijai | 194 | 11 |
| Jotainių socialinės globos namai | Socialinės apsaugos ir darbo ministerijai | 168 | 2 |
| Algimanto Bandzos socialinės globos namai | Socialinės apsaugos ir darbo ministerijai | 151 | 3 |
| Lavėnų socialinės globos namai | Socialinės apsaugos ir darbo ministerija | 97 | 1 |
| Socialinės globos centras ,,Vija“ | Socialinės apsaugos ir darbo ministerija | 163 | 1 |
| Nijolės Genytės socialinės globos namai | Socialinės apsaugos ir darbo ministerija | 151 | 1 |
| Dūseikių socialinės globos namai | Socialinės apsaugos ir darbo ministerija | 204 | 1 |
| Viešoji įstaiga Integruotų sveikatos paslaugų centras | Viešoji įstaiga | 10 | 1 |
|  VšĮ Rokų socialinės globos namai  | Viešoji įstaiga | 30 | 1 |
| VšĮ ,,Senolių namai“ | Viešoji įstaiga | 40 | 1 |
| Miežiškių bendruomeniniai vaikų globos namai | Viešoj įstaiga | 10 | 2 |
| Katalėjos šeimyna | Privati | 9 | 9 |
| Rokiškio šv. apaštalo evangelisto Mato parapijos senelių globos namai | Parapijos | 48 | 47 |
| VšĮ Mielagėnų Palaimintojo J.Matulaičio parapiniai globos namai | Parapijos |  40 | 10 |
| Motinos Teresės šeimų namai | Parapijos | 30 | 6 |
| 2. | Vaikų dienos centrai | ,,Gelbėkit vaikus“ Rokiškio vaikų dienos centras (4 centrai) | Viešoji įstaiga | 60 | 60 dalinis finansavimas |
| Maltos ordino pagalbos tarnybaVaikų dienos centras ,,Pas maltiečius“ | Asociacija | 23 | 23 dalinis finansavimas |
| Pakriaunių vaikų dienos centras | Asociacija | 16 | 16 dalinis finansavimas |
| Obelių socialinių paslaugų vaikų dienos centras | Savivaldybės biudžetinė įstaiga | 25 | 25 dalinis finansavimas |
| Viešoji įstaiga „Jaslina“ | Viešoji įstaiga | 26 | 26 dalinis finansavimas |
| Viešoji įstaiga ,,Jaslina“ Panemunėlyje | Viešoji įstaiga | 16 | 16 dalinis finnasavimas |
| Viešoji įstaiga ,,Jaslina“ Jūžintuose | Viešoji įstaiga | 16 | 16 dalinis finansavimas |
| ,,Jautri širdis“ | Viešoji įstaiga | 10 | 10 dalinis finansavimas |
| 3. | Socialinių paslaugų įstaigos | Rokiškio socialinės paramos centras | Savivaldybės biudžetinė įstaiga | pagal poreikį |  |
|  | Obelių socialinių paslaugų namai | Savivaldybės biudžetinė įstaiga | pagal poreikį |  |
| 4. | Nevyriausybinės organizacijos | Rokiškio rajono neįgaliųjų draugija | NVO | pagal poreikį |  |
| Rokiškio diabeto klubas ,,Rokiškis“ | NVO | pagal poreikį |  |
| VšĮ Pagalbos ir informacijos šeimai tarnybos Rokiškio užimtumo kambarys | NVO | pagal poreikį |  |
| Caritas, Rokiškio Šv. Apaštalo evangelisto parapija | Parapijai | pagal poreikį |  |
| Maltos Ordino pagalbos tarnybos Rokiškio maltiečių grupė | Maltos ordinui | pagal poreikį |  |
| Rokiškio išsėtinės sklerozės asociacija | NVO | Pagal poreikį |  |
| Rokiškio rajono klubas ,,Artritas“ | NVO | Pagal poreikį |  |
| Viešosios įstaigos LASS šiaurės rytų centro Rokiškio skyrius | NVO | Pagal poreikį |  |
| Rokiškio rajono neįgaliųjų sporto klubas ,,Olimpija“ | NVO | Pagal poreikį |  |
| Lietuvos Raudonojo Kryžiaus draugijos Rokiškio komitetas | NVO | Pagal poreikį |  |
| Rokiškio pagrindinė mokykla | Savivaldybės biudžetinė įstaiga | Pagal poreikį |  |
| Rokiškio jaunimo centras | Savivaldybės biudžetinė įstaiga | Pagal poreikį |  |
| 5. | Medicininės įstaigos | Užimtumo ir socialinės reabilitacijos centras | VšĮ Rokiškio psichiatrijos ligoninė | Pagal poreikį |  |
| Psichikos dienos stacionaro centras  | VšĮ Rokiškio psichikos sveikatos centras | Pagal poreikį |  |

 Rokiškio rajono savivaldybės tarybos sprendimu rajone sudaryta Nevyriausybinių organizacijų taryba. Į Nevyriausybinių organizacijų tarybą deleguojami asmenys iš įvairių nevyriausybinių organizacijų, taip pat savivaldybės atstovai. Savivaldybės tarybos sprendimu patvirtinta Rokiškio rajono neįgaliųjų reikalų komisija, susidedanti iš nevyriausybinių organizacijų sektoriaus, tarybos deleguoto atstovo, savivaldybės administracijos specialistų. Komisija yra kaip patariamasis organas, padedantis suprasti ir įvertinti neįgaliųjų poreikius ir veiksmingai spręsti neįgaliųjų gyvenimo bendruomenėje problemas. Neįgaliųjų reikalų komisija analizavo viešosios infrastruktūros ir pastatų prieinamumą asmenims su negalia, pasiūlymus pateikė savivaldybės administracijai. Vadovaujantis Lietuvos Respublikos asmens su negalia teisių apsaugos pagrindų įstatymo 16 straispnio 1 dalies 9 punktu, šių metų tarybai bus siūloma patvirtinti Asmens su negalia gerovės tarybą. Gerovės tarybos tikslas- bendradarbiaujant su Rokiškio rajono savivaldybės institucijomis prisidėti sprendžiant strateginius asmenų su negalia teisių apsaugos klausimus. Tarybos uždaviniai – nagrinėti asmenų su negalia teisių apsaugos klausimus ir padėti rajono Savivaldybės tarybai, Rokiškio rajono savivaldybės administracijai ir kitoms atsakingoms institucijoms įgyvendinti asmenų su negalia poreikius atitinkančią asmenų su negalia teisių apsaugos politiką.

 **5.1. Socialinių paslaugų infrastruktūros išsidėstymas ir socialinių paslaugų savivaldybėje (seniūnijose) pakankamumo lygis**

Nuo 2022 m. sausio 1 d. gali būti teikiamos tik akredituotos socialinės priežiūros paslaugas. Akredituotos paslaugos didina įstaigų atsakomybę, gerina paslaugų kokybę, leidžia paslaugų gavėjams pasirinkti poreikius atitinkančias paslaugas ir šių paslaugų teikėją. Rokiškio rajono savivaldybės administracijos direktoriaus įsakymu (nuo 2023 m. mero potvarkiu) suteiktos 3 metams teikti akredituotą socialinę priežiūrą šioms įstaigoms:

1*.Pagalba į namus* – BĮ Rokiškio socialinės paramos centras, VšĮ ,,Nacionalinis socialinės integracijos institutas“, VšĮ „Senior Panevėžys“, VšĮ „Jautri širdis“, VšĮ ,,Gėris rankose“.

2*. Laikinas atokvėpis (socialinė priežiūra*) - VšĮ ,,Gėris rankose“.

3. *Socialinių įgūdžių ugdymas, palaikymas ir (ar) atkūrimas* - BĮ Rokiškio socialinės paramos centras, BĮ Obelių socialinių paslaugų namai, VšĮ „Jautri širdis“, VšĮ Dingusių žmonių šeimų paramos centras, VšĮ Neformalaus ugdymo namai.

4. *Apgyvendinimas savarankiško gyvenimo namuose* – BĮ Rokiškio socialinės paramos centras, BĮ Obelių socialinių paslaugų namai.

5. *Socialinė priežiūra šeimoms* – BĮ Obelių socialinių paslaugų namai, VšĮ „Jautri širdis“.

6. *Intensyvi krizių įveikimo pagalba* - BĮ „Obelių socialinių paslaugų namai“, VšĮ Motinos Teresės šeimų namai.

7. *Psichosocialinė pagalba*- VšĮ „Jautri širdis“, VšĮ ,Saviugdos centras, VšĮ Neformalaus ugdymo namai, BĮ Obelių socialinių paslaugų namai.

8. *Socialinė reabilitacija neįgaliesiems bendruomenėje* - VšĮ LASS šiaurės rytų centras, asociacijoms - Rokiškio rajono klubas „Artritas“, Rokiškio rajono neįgaliųjų draugija, VšĮ „Jautri širdis“.

9. *Vaikų dienos socialinė priežiūra* - VšĮ „Jaslina“, Maltos ordino pagalbos tarnyba, VšĮ Rokiškio vaikų dienos centras, kaimo bendruomenė ,,Pakriauna“, VšĮ ,,Jautri širdis‘‘, BĮ Obelių socialinių paslaugų namai.

10. *Palydėjimo paslauga* - VšĮ Neformalaus ugdymo namai, BĮ Obelių socialinių paslaugų namai.

11. *Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti* – BĮ Obelių socialinių paslaugų namai.

 Dauguma Rokiškio rajono savivaldybės socialinių paslaugų įstaigų yra įsikūrusios Rokiškio mieste: Rokiškio rajono savivaldybės administracijos Socialinės paramos ir sveikatos skyrius, Rokiškio socialinės paramos centras, Globos centras, Jaunimo centras, Rokiškio pagrindinė mokykla, Rokiškio šv. apaštalo evangelisto Mato parapijos senelių globos namai, nevyriausybinės organizacijos: Rokiškio rajono klubas ,,Artritas“, ,,VšĮ ,,Jautri širdis“, VšĮ ,,Gėris rankose“, Lietuvos Raudonojo kryžiaus draugijos Rokiškio skyrius, Rokiškio rajono neįgaliųjų sporto klubas ,,Olimpija“, Rokiškio rajono neįgaliųjų draugija, VŠĮ LASS šiaurės rytų centro Rokiškio skyrius, ,,Carito“ Rokiškio skyrius, Maltos ordinas ir kitos. Obeliuose įsikūręs Rokiškio socialinės paramos centro padalinys – Obelių savarankiško gyvenimo namai, Obelių socialinių paslaugų namai ir jo padalinys – Krizių centras, Skemuose – Skemų socialinės globos namai.

**Rokiškio socialinės paramos centre teikiamos šios paslaugos:**

 *Obelių savarankiško gyvenimo namai* – socialinę priežiūrą teikiantis Rokiškio socialinės paramos centro padalinys, kuriame asmenys gyvena namų aplinkoje ir jiems sudaromos sąlygos savarankiškai tvarkytis savo asmeninį gyvenimą. Juose vienu metu gali gyventi 30 paslaugų gavėjų. Namai yra jaukūs, pritaikyti gyventi paslaugų gavėjams turintiems fizinę negalią.

 Nuo 2023 m. liepos 1 d. padalinyje pradėta teikti apnakvindinimo, intensyvios krizių įveikimo pagalbos paslaugos smurto artimoje aplinkoje keliantiems asmenims, apsvaigusiems nuo alkoholio, narkotinių, psichotropinių ar toksinių medžiagų, esant krizinei situacijai ir pan., nesuteikus šių paslaugų, kyla grėsmė jų sveikatai ar gyvybei. Smurtautojams maksimali paslaugos trukmė – 15 dienų. Per pusmetį paslauga suteikta 10 smurtautojų, keletas jų gyveno maksimalų laiką. Savarankiško gyvenimo namuose 2023 m. paslaugas gavo 41 paslaugų gavėjas, iš jų: neįgaliųjų – 10, pensinio amžiaus – 9, socialinės atskirties – 15 asmenų. Asmenims, patiriantiems riziką galima suteikti socialinės priežiūros paslaugą be sprendimo, ši paslauga buvo suteikta 10 asmenų. Socialinės paslaugos teikiamos asmenims, deklaruotiems Rokiškio rajono savivaldybėje. Savarankiško gyvenimo namuose paslaugų gavėjai patys tvarkosi savo buitį, iš dalies padedant individualios priežiūros darbuotojams.Paslaugos teikiamos senyvo amžiaus paslaugų gavėjams, kuriems nereikia nuolatinės, intensyvios priežiūros, suaugusiems paslaugų gavėjams su fizine negalia ir psichine negalia, kuriems nereikia nuolatinės, intensyvios priežiūros; socialinės rizikos suaugusiems paslaugų gavėjams, praradus gyvenamąjį būstą. Apgyvendinimo trukmė iki 6 mėn. arba kol bendromis socialinių darbuotojų ir paslaugų gavėjų pastangomis surandamas gyvenimui tinkamas būstas, esant būtinumui paslaugos pratęsiamos.

 *Dienos centras asmenims su negalia* teikia kompleksinę, nuolatinės specialistų priežiūros reikalaujančią pagalbą dienos metu. Šias paslaugas per 2023 m. gavo 14 paslaugų gavėjų, 1 paslaugos gavėjas yra iš Kupiškio rajono. 8 paslaugų gavėjams nustatytas nuolatinės slaugos poreikis, visiškas nesavarankiškumas, 7 paslaugų gavėjams nustatytas pagalbos (priežiūros) specialusis poreikis. Centre teikiamos šios paslaugos: informavimas, konsultavimas, tarpininkavimas, psichologinė –psichoterapinė pagalba, laisvalaikio organizavimas, neformalaus ugdymo paslauga. Neįgaliesiems organizuojamas maitinimas 2 kartus per dieną, suteikiama transporto paslauga. Neįgaliesiems ugdomi darbiniai įgūdžiai, padedama pasirūpinti asmens higiena, kitos paslaugos reikalingos asmeniui pagal jo savarankiškumo lygį. Centre teikiama ir socialinių įgūdžių ugdymo, palikymo ir (ar) atkūrimo paslauga, ji suteikta 4 neįgaliesiems asmenims, skirta stiprinti bendravimo gebėjimus, organizuoti darbinį užimtumą.

*Jūžintų dienos ir trumpalaikės socialinės globos centras* teikia dienos ir trumpalaikę socialinę globą institucijoje, laikino atokvėpio paslaugą. Ši paslauga skirta suaugusiems asmenims su negalia, senyvo amžiaus ir suaugusiems asmenims su sunkia negalia. Centre teikia paslaugas socialinis darbuotojas, užimtumo specialistas, individualios priežiūros darbuotojai, maitinimo organizavimo specialistė. Psichologo, medicinos, sielovados paslaugos yra organizuojamos pagal poreikį. 2023 m. trumpalaikė socialinės globos paslauga suteikta 24 asmenims, vienam asmeniui su sunkia negalia suteikta atokvėpio paslauga. Įvertinus asmens savarankiškumą, 3 asmenims buvo suteikta ilgalaikė socialinė globa.

 *Socialinių paslaugų namuose padalinyje* teikiama pagalba į namus - tai asmens namuose teikiamos paslaugos, padedančios asmeniui (šeimai) tvarkytis buityje bei dalyvauti visuomenės gyvenime. 2023 m. paslaugas iš viso gavo 202 paslaugų gavėjai. Paslaugos teikiamos Rokiškio mieste, Rokiškio kaimiškoje, Pandėlio, Jūžintų, Kazliškio, Obelių Juodupės ir kitose seniūnijose. Paslaugų kokybei užtikrinti atokesnėse vietovėse, įsigyti 4 automobiliai pagal nuomos sutartį.

 *Dienos socialinė globa namuose* – tai visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu. Ši paslauga buvo teikiama 46 asmenims. Paslaugos teikiamos atsižvelgiant į asmeninius paslaugų gavėjų poreikius ir stengiamasi sudaryti sąlygas kuo ilgiau išlikti namuose. Atsižvelgiant į paslaugų gavėjų, jų namuose artimųjų išsakytus pageidavimus bei pateiktus prašymus dėl dienos socialinės globos asmens mamuose paslaugų kokybės gerinimo, nuo 2023 rugsėjo mėn., išplėstos dienos socialinės globos asmens namuose paslaugos: teikiamos vakarais (nuo 17–20 val.) bei savaitgaliais. Šiomis paslaugomis naudojasi 11 rajono gyventojų.

*Centras tęsia integralios pagalbos teikimą*: 2023 m. sausio 2 d. Rokiškio socialinės paramos centras pasirašė projekto Nr.07-003-P-0001 „Integralios pagalbos teikimas ir plėtra Lietuvos savivaldybėse“ sutartį. Paslaugos teikiamos mobilios komandos principu. Šio projekto paslaugos teikiamos kartu su dienos socialine globa namuose. Integralios pagalbos (dienos socialinės globos) asmens namuose paslaugos teikiamos remiantis gautomis licencijomis, kurios suteikia teisę verstis asmens sveikatos priežiūra ir teikti slaugos paslaugas. Nuo projekto vykdymo pradžios integralią pagalbą gavo 80 asmenų. Šio projekto veikla bus tęsiama pagal Lietuvos Respublikos Vyriausybės programą ,,Plėtoti tvarią ilgalaikės priežiūros paslaugų asmens namuose sistemą (Integralios pagalbos plėtra)“.

 *Asmeninio asistento pagalbos paslauga* teikiama jau treti metai. Asmeninio asistento paslaugos – tai namų ir viešoje aplinkoje (palydint ir komunikuojant) individualiai asmeniui teikiama pagalba, padedanti įgalinti jo savarankiškumą ir užtikrinanti svarbiausias jo gyvybinės veiklos funkcijas. Asmeninio asistento paslaugas 2023 m. gavo 6 asmenys, suteikta 2226 asmeninės pagalbos valandų skaičius.

*Centras teikia transporto paslaugą*, kuria gali pasinaudoti gyvenamąją vietą deklaravę Rokiškio rajono savivaldybėje ir faktiškai gyvenantys asmenys, taip pat Rokiškio rajono savivaldybės nevyriausybinės organizacijos bei įstaigos, asmenys (šeimos), atsidūrusios krizinėse situacijoje bei patiriančios fizinį ar psichologinį smurtą, socialinės rizikos šeimų vaikai.

 Paslaugomis dažniausiai naudojasi asmenys, kurie dėl negalios, ligos ar senatvės turi judėjimo problemų, nuošaliose vietose gyvenantys asmenys, kuriems toks transportas yra neprieinamas. Dažniausiai vykstama į gydymo, reabilitacijos ir kitas įstaigas, kai reikalingas neįgaliųjų techninės pagalbos priemonių pristatymas ar grąžinimas. Asmenims, gaunantiems mažas pajamas, galima transporto paslaugomis pasinaudoti nemokamai (1 kartą per metus vienam asmeniui). Per 2023 m. transporto paslaugomis pasinaudojo 244 asmenys.

*Centre teikiama apgyvendinimo paslauga* Rokiškio miesto bendrojo lavinimo mokyklų mokinimas, atvykstantiems mokytis iš įvairių vietovių, esančių toliau negu 3 km. nuo mokymosi vietų, siekiant sukurti jiems saugią ir palankią aplinką. Paslauga teikiama 9 mokiniams.

 **Obelių socialinių paslaugų namai teikia** *licencijuotas paslaugas*: ilgalaikė (trumpalaikė) socialinė globa (rūpyba) be tėvų globos (rūpybos) likusiems vaikams ir *akredituotas paslaugas:* vaikų dienos socialinė priežiūra; socialinių įgūdžių ugdymas, palaikymas ir atkūrimas; psichosocialinė pagalba; apgyvendinimas savarankiško gyvenimo namuose; intensyvi krizių įveikimo pagalba; palydėjimo paslauga jaunuoliams; pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti; socialinės priežiūros šeimoms paslauga, akredituota Nuo 2023 m. gruodžio mėn, (170 vietų); pagalbą šeimoms, prižiūrint mažamečius vaikus ir vaikus su negalia teikia individualios priežiūros darbuotojas nuo 2022 m. lapkričio mėnesio,

Nuo 2022 m. įstaiga gavo jaunimo savanorius priimančios organizacijos statusą. Savanoriavimas galimas kultūros padalinyje (2 savanoriai) ir globos centre (1 savanoris).

Obelių socialinių paslaugų namai teikia paslaugas karo pabėgėliams iš Ukrainos. 2023 m. pradžioje gyveno 18 ukrainiečių. Metų pabaigoje gyveno 25 asmenys.

Obelių socialinių paslaugų namuose iki 2023 m. rugpjūčio 31 d. buvo trys bendruomeniniai vaikų globos namai – du Obeliuose ir vienas Rokiškyje. Nuo 2023 m. rugpjūčio 31 d. vienas bendruomeninių vaikų globos namų padalinys Obeliuose uždarytas. Bendruomeniniuose vaikų globos namų padaliniuose guodžio 31 d. gyveno 10 vaikų.

Trumpalaikės socialinės globos teikimas – tai nuolat, prižiūrint specialistams, socialinių paslaugų vaikui teikiama socialinių paslaugų kompleksinė pagalba tol, kol bus išspręstas vaiko grąžinimo tėvams arba globos (rūpybos) nustatymo klausimas. 2023 m. trumpalaikė socialinė globa buvo teikta 3 vaikams. Viso paslauga teikta 43 dienas. 2 vaikai buvo grąžinti tėčiui arba motinai, 1 vaikui nustatyta globa/rūpyba Obelių socialinių paslaugų namų bendruomeniniuose vaikų globos namuose.

*Globos centras*– teikia socialines paslaugas būsimiems ir esamiems globėjams (rūpintojams), įtėviams, budintiems globotojams, šeimynų dalyviams. Užtikrina reikalingą konsultacinę, psichologinę, teisinę ir kitą pagalbą, visiems globėjų, nesusijusių giminystės ryšiais, globėjų giminaičių globojamiems (rūpinamiems vaikams, budinčių globotojų prižiūrimiems vaikams, šeimynos dalyviams, įtėviams bei budintiems globotojams, globėjams ketinantiems jais tapti, siekiant vaiką, įvaikį tinkamai ugdyti ir auklėti šeimai artimoje aplinkoje. 2023 m. globos centras teikė paslaugas 30 globotojų šeimoms, kuriose auga 43 vaikai, 3 budintiems globotojams, kurie rūpinosi 7 vaikais, 1 profesionaliam globėjui, kuris prižiūri 4 vaikus, 1 šeimynai, kurioje auga 9 vaikai. Pratęstos, atnaujintos sutartys su 2 budinčiais globotojais ir pasirašyta sutartis su dar viena budinčia globotoja. (2023 m. yra 3 budintys globotojai). 2023 m. įsisteigė nauja šeimyna Žydrūnės ir Tomo šeimyna ,,Pelėdžiukai‘‘.

 *Krizių centras*teikia laikinos nakvynės, socialinių įgūdžių ugdymo, palaikymo ir (ar) atkūrimo bei kitas būtinąsias paslaugas (asmens higienos, buitinių ir kt.) asmenims, jei jie dėl patirto smurto, prievartos, nustatyto vaiko apsaugos poreikio ar kitų priežasčių negali naudotis gyvenama vieta, siekiant atkurti savarankiškumą, prarastus socialinius ryšius ir padėti integruotis į visuomenę. Šeimos apgyvendinamos pagal socialinių paslaugų poreikio vertinimą ir priimtą sprendimą šioms paslaugoms teikti. Įstaigoje yra įsteigta 10 vietų šeimoms su vaikais, viso 30 asmenų. Intensyvi krizių įveikimo pagalba 2023 m. buvo teikta 6 šeimoms: 6 tėvams ir 12 vaikų. Per metus sudarė iš viso 2003 dienas. 1 šeima gyveno 8 mėn., 1 šeima gyveno 6 mėn., 1–3 mėn. 3 šeimoms paslaugos krizių centre buvo teikiamos 2 mėn.

Šeimoms buvo teikta intensyvi krizių įveikimo pagalba ir teikiamos bendrosios socialinės paslaugos: informavimas - 52 kartai, konsultavimas - 72 kartai, tarpininkavimas ir atstovavimas - 29 kartus, bendraujant su gydytojais, advokatais, atvejo vadybininkais, seniūnijų darbuotojais, savivaldybės darbuotojais tvarkantis pašalpas, aprūpinimas būtiniausiais drabužiais ir avalyne – 25 kartus, transporto paslaugos – 76 kartus (vykta pas gydytojus (Vilnius, Panevėžys, Rokiškis), odontologus, į šeimos terapiją, advokatus, DRN tyrimams). Kasdienių gyvenimo įgūdžių ugdymas - 241 kartą. Klientai buvo ugdomi pozityvios tėvystės, buitinių įgūdžių, maisto gaminimo įgūdžių. Pagalba planuojant biudžetą - 22 kartai, klientai mokomi planuotis išlaidas. Darbinių įgūdžių ugdymas - 53 kartai, klientai buvo mokomi, kaip tvarkytis patalpose, lauke, kaip prižiūrėti gėles. Taip pat išsiskalbti ir susiadyti drabužius. Sociokultūrinės paslaugos - 10 kartų (švenčiami gimtadieniai, minimos kalendorinės šventės, dalyvavimas miestelio renginiuose). Pagalba apsiperkant - 28 kartai. Psichologinis konsultavimas - 41konsultacija suaugusiems (5 asmenys) ir 30 konsultacijų vaikams (6 asmenys). Asmens higienos ir priežiūros paslaugos – kiekvienai šeimai kiekvieną mėnesį buvo skiriama būtiniausių asmens higienos prekių, šeimos galėjo naudotis dušais pagal poreikį, skalbtis drabužius.

*Specialiosios socialinės paslaugos*: 1 šeimos 1 vaikui buvo skirta laikinoji vaiko priežiūra su vienu iš tėvų 2 mėnesiams.

 *Apgyvendinimo savarankiško gyvenimo namuose paslauga* (vietų skaičius 10 šeimų), Namų aplinkos sąlygų sukūrimas ir reikalingų paslaugų suteikimas asmenims (šeimoms), kuriems nereikia nuolatinės, intensyvios priežiūros, sudarant jiems sąlygas savarankiškai tvarkytis asmeninį (šeimos) gyvenimą. Paslaugos gavėjai: socialinę riziką patiriančios šeimos, kiti asmenys ir jų šeimos. Paslaugos teikimo trukmė – pagal poreikį. Teikiamos paslaugos:apgyvendinimas, socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, maisto gaminimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), kitos paslaugos.

Paslaugas teikia socialinis darbuotojas ir individualios priežiūros darbuotojai. Savarankiško gyvenimo namuose asmenys (šeimos), iš dalies padedami socialinio darbuotojo ar individualios priežiūros darbuotojų, patys tvarkosi buitį (gaminasi maistą, apsiperka, tvarko patalpas). 2023 m. ši paslauga buvo teikiama dviem šeimoms (2 motinos ir 3 vaikai), 512 dienų. 1 šeimai paslaugos buvo teikiamos 2 mėn., kitai – 5 mėn. Šeimoms buvo teikiamos paslaugos: informavimas – 9 kartus, konsultavimas – 36 kartus, tarpininkavimas ir atstovavimas – 28 kartus (bendraujant su gydytojais, advokatais, atvejo vadybininkais, seniūnijų darbuotojais, savivaldybės darbuotojais tvarkantis pašalpas), asmens higienos ir priežiūros paslaugos. Kiekvienai šeimai kiekvieną mėnesį buvo skiriami būtiniausių asmens higienos prekių krepšeliai, šeimos naudojosi dušais pagal poreikį, skalbėsi drabužius. Kasdienių gyvenimo įgūdžių ugdymas – 118 kartų. Klientai buvo ugdomi pozityvios tėvystės, buitinių įgūdžių, maisto gaminimo įgūdžių. Pagalba planuojant biudžetą – 25 kartus. Darbinių įgūdžių ugdymas – 43 kartus. Sociokultūrinės paslaugos – 4 kartai. Pagalba apsiperkant – 23 kartus.

 *Akredituota palydėjimo paslauga jaunuoliams*.2023 m. paslaugos suteiktos 3 klientams. Iš globos įstaigų išėjusiems, socialinę riziką patiriantiems ar gyvenantiems socialinę riziką patiriančiose šeimose jaunuoliams teikiama palydėjimo paslauga, kuri skirta padėti prisitaikyti prie socialinės aplinkos, ugdyti gebėjimus spręsti kylančias socialines ir kitas problemas, t. y. palengvinti jų integraciją į bendruomenę. Paslaugos gavėjai – sulaukę pilnametystės asmenys, kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose. Paslauga teikiama iki paslaugos gavėjui sukaks 24 metai. Teikiamos paslaugos: bendravimas, psichologinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, kitos paslaugos. Pagalba teikiama nuo 1 iki 10 val. per savaitę. Paslaugas teikia socialiniai darbuotojai, individualios priežiūros darbuotojai, psichologas, slaugytoja.

2023 m. paslauga buvo teikta 12 šeimų: 11 mamų, 1 tėčiui ir 15 vaikų. Per metus iš viso 3110 dienų. Intensyvi krizių pagalba buvo teikiama nuo 2 mėn. iki 7 mėn. m 5 šeimoms nustatyta laikonoji priežiūra vaikams.

*Vaikų dienos centras* teikia socialinės priežiūros paslaugas vaikams, įskaitant ir neįgalius vaikus. 2023 m. sausio 1 d. vietų skaičius vaikų dienos centre padidintas iki 25. 2023 m. šią paslaugą gavo 33 vaikai. Vaikų dienos centre 2023 m. dirbo 2 socialiniai darbuotojai (0,25 et. ir 0,5 et.), užimtumo specialistas (0,5et.). Numatytos pagrindinės veiklos kryptys, dirbant su vaikais: socialinių įgūdžių ugdymas, laisvalaikio organizavimas, kūrybinis - meninis ugdymas, darbinių įgūdžių, sveikos gyvensenos ugdymas, pagalba mokantis, pagalba, mokant gaminti maistą.

 *Socialinių paslaugų vaikams ir jaunuoliams padalinys teikia socialinės priežiūros šeimoms* paslaugas, socialinių įgūdžių ugdymo ir palaikymo, psichosocialinę pagalbą. Teikiama pagalba šeimoms prižiūrint mažamečius vaikus ir vaikus su negalia, užtikrinant jų saugumą, įgūdžių ugdymą ir poreikių tenkinimą pagal amžių. Paslaugas teikia 5 atvejo vadybininkai ir 12 socialinių darbuotojų darbui su šeimomis. Nuo 2023 m. lapkričio mėnesio šeimoms paslaugas teikia 2 individualios priežiūros darbuotojai. 2023 m. socialinių įgūdžių ugdymo ir atkūrimo paslaugos bei atvejo vadyba buvo teikiama 256 šeimoms. Per 2023 m. 87 šeimoms paslaugų teikimas buvo užbaigtas (53 šeimos pajėgios savarankiškai užtikrinti vaiko teises ir teisėtus interesus, tinkamai savarankiškai tenkinti vaiko poreikius, 16 šeimų išsikėlė (nebegyvena) iš savivaldybės, kurioje pradėtas atvejo vadybos procesas, 4 – šeimoje neliko nepilnamečių vaikų, 1 – vaiko tėvams neterminuotai apribota tėvų valdžia, 13 šeimų atsisakė paslaugų). 2023 m. gruodžio 31d. paslaugos teikiamos 169 šeimoms, kuriose auga 282 vaikai: iki 24 mėn. – 22 vaikai, 1 vaikas su negalia iki 36 mėn. Mieste gyvenančių šeimų – 68 (120 vaikų), kaime – 104 (170 vaikų). 52 šeimoms atvejo vadyba vykdoma dėl priklausomybės nuo alkoholio, 72 – dėl socialinių įgūdžių stokos, 18 – dėl smurto ar prievartos, 10 – dėl vaikų elgesio ir mokymosi sunkumų, 6 – dėl tėvų bendravimo su vaikais užtikrinimo, 4 – dėl priklausomybės nuo azartinių lošimų, 5 – dėl priklausomybės nuo psichotropinių medžiagų vartojimo. Vaikų amžius šeimose: 10 vaikų iki 12 mėnesių, 1–3 metų amžiaus – 30 vaikų (iš jų 1 su negalia), 3–6 m. amžiaus – 61 vaikas (iš jų 3 – su negalia), 7–17m. amžiaus – 217 vaikų (iš jų 31 – su negalia). Vienai socialinio darbuotojo pareigybei teko vidutiniškai 14 šeimų. Vidutinis vienai atvejo vadybininko pareigybei tenkančių atvejų (šeimų) skaičius – 33 šeimos. Individualios priežiūros darbuotojas teikia pagalbą 5 šeimoms. 2024 m. numatytas šeimų, kurioms bus teikiama socialinė priežiūra, skaičius – 170.

Nuo 2023 m. sausio 1 d. Obelių socialinių paslaugų namuose dirba 11 socialinio darbo organizatorių, teikiančių socialines paslaugas seniūnijose**.** Pagrindiniai jų veiklos uždaviniai: aptarnaujamoje teritorijoje lanko seniūnijos gyventojus ir šeimas, analizuoja neįgaliųjų, vienišų, nepasiturinčių šeimų ar asmenų socialines problemas. Vertina, nustato pagalbos poreikius asmeniui, šeimai ir inicijuoja jos teikimą, užtikrina efektyvios pagalbos teikimą. Vertina asmens ar šeimos socialinių paslaugų poreikius, asmens nesavarankiškumą lygį, įvertina asmens ar šeimos socialinę riziką, siekdamas nustatyti būtinas ir tinkamiausias asmeniui ar šeimai socialines paslaugas. Formuoja pozityvų bendruomenės požiūrį į socialinį darbą, vykdo švietėjišką veiklą bendruomenėje, bendradarbiauja su socialiniais partneriais. Atlieka kitas pavestas funkcijas, kurios reikalingos socialiniam darbui vykdyti.

Obelių socialinių paslaugų namuose yra teikiamos asmens higienos ir priežiūros paslaugos, 2023 m. ši paslauga buvo suteikta 108 kartus.

**Ilgalaikę socialinę globą Rokiškio rajone teikia šios įstaigos:** Rokiškio šv. apaštalo evangelisto Mato parapijos senelių globos namai, Skemų socialinės globos namai. Taip pat šias paslaugas senyvo amžiaus ir darbingo amžiaus asmenys su negalia gauna Zarasų, Lavėnų, Vijos, Dūseikių, Utenos, Jotainių, A. Bandzos socialinės globos namuose, Integruotų sveikatos paslaugų centre, VšĮ ,,Senevita“, VšĮ ,,Senoliai“, VšĮ Mielagėnų palaimintojo J. Matulaičio parapiniuose globos namuose ir kitose globos įstaigose.

Socialinės globos paslaugos vaikams, laikinai likusiems be tėvų globos ir kuriems nustatyta laikinoji arba nuolatinė globa, teikiamos Obelių socialinės globos namuose, taip pat likusiems be tėvų globos paslaugas teikia Panevėžio A. Bandzos socialinių paslaugų namai, Katalėjos šeimyna,, Žydrūnės ir Tomo ,,Pelėdžiukai‘‘, Šventos Teresės šeimų namai, VšĮ Miežiškių bendruomeniniai vaikų globos namai.

**Socialinių paslaugų įstaigos infrastruktūros būklė**

|  |  |  |
| --- | --- | --- |
| Eil.Nr. | Įstaigos pavadinimas | Pastato statybos metai / renovacijos metai |
| 1. | Obelių socialinių paslaugų namai | 1964/2014 |
| 2. | Rokiškio socialinės paramos centras (Basanavičiaus g. 8, Rokiškis) | 2021 m. atlikti 1 aukšto remonto darbai; 2022 m., 2023 m. atlikti 2 aukšto remonto darbai |

Nuo 2023 m. socialinė reabilitacija neįgaliesiems bendruomenėje yra akredituota paslauga, kuri finansuojama iš valstybės biudžeto lėšų, skirtų socialinei reabilitacijai organizuoti ir iš savivaldybės biudžeto lėšų. Šioms paslaugoms poreikis nustatomas vertinant asmens su negalia galimybes savarankiškai gyventi bendruomenėje, ugdytis ir dalyvauti darbo rinkoje ar užimtumo veikloje. Šias paslaugas 2023 m. gavo 174 neįgalieji, teikė 4 nevyriausybinės organizacijos –

Rokiškio rajono neįgaliųjų draugija, Rokiškio rajono klubas ,,Artritas“, VšĮ ,,Jautri širdis“, VšĮ LASS Šiaurės rytų centro Rokiškio skyrius. Socialinės reabilitacijos paslaugų neįgaliesiems bendruomenėje projektams vykdyti buvo skirtos lėšos iš savivaldybės biudžeto – 33511,10 Eur, ir iš valstybės biudžeto – 82792,50 Eur, iš viso – 116303,6 Eur. Daugiausia lėšų panaudota neįgaliųjų veikloms vykdyti.

Neįgaliųjų reikalų departamentas prie SADM perdavė Rokiškio rajono neįgaliųjų draugijai pagal panaudos sutartį automobilį, pritaikytą neįgaliesiems vežti vežimėliuose, ir teikti transporto paslaugas Rokiškio rajono savivaldybėje gyvenantiems neįgaliesiems. Šiai paslaugai teikti iš rajono biudžeto 2023 m. buvo skirta 19 tūkst. Eur, paslauga pasinaudojo 135 neįgalieji.

 **5.2. Dalyvavimas projektuose, socialinis žemėlapis**.

 Rokiškio rajono savivaldybė aktyviai dalyvauja institucinės psichinės ir (ar) proto negalią turintiems asmenims pertvarkoje, projekto ,,Socialinių paslaugų infrastruktūros tinklo sukūrimas ir plėtra asmenims, turintiems proto ir (ar) psichikos negalią Rokiškio savivaldybėje“. Projekto tikslas – įsteigti vienus grupinius gyvenimo namus, kuriose galės paslaugas gauti iki 10 asmenų, turinčių psichikos ir (ar) proto negalią, taip pat socialinės dirbtuvės, ir apsaugotas būstas.

 Pagal Regiono plėtros programą, pagal priemonę ,,Didinti neįgaliųjų ir jų šeimų, senyvo amžiaus žmonių bei kitų pažeidžiamų socialinėje atskirtyje esančių grupių gerovę“ planuojamos šios veiklos: dienos centrų steigimas Rokiškio rajone (Panemunėlyje, Juodupėje, Pandėlio, ir Rokiškio miesto seniūnijose), skirtų asmenims su kompleksine negalia ir senyvo amžiaus asmenims. Nestacionarių paslaugų teikimo plėtra, įtraukiant ir NVO sektorių, – savarankiško gyvenimo namų asmenims su negalia ir senyvo amžiaus asmenims Rokiškio rajone įrengimas (Rokiškio rajono ligoninės Pandėlio slaugos ir palaikomojo gydymo skyriaus modernizavimas ir pritaikymas savarankiško gyvenimo namas asmenims su negalia ir senyvo amžiaus asmenims).

 Nuo 2023 m. liepos mėn. Obelių socialinių paslaugų namai kartu su partneriais Rokiškio rajono savivaldybės administracija ir VVTAĮT dalyvaus projekte „Paslaugų, skatinančių ir efektyviai palaikančių globą (rūpybą) šeimos aplinkoje, vystymas“. Savivaldybė, vykdydama perėjimą nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams, siekia užtikrinti vaikų globą (rūpybą) kuo artimesnėje šeimai aplinkoje ar įvaikinimą. Projekto tikslas – vystyti globą šeimos aplinkoje skatinančias ir efektyviai palaikančias paslaugas (padidinti globos centrų teikiamų paslaugų prieinamumą ir kokybę, tobulinti globos centruose dirbančiųjų kompetenciją, apmokyti darbuotojus jiems reikalingų žinių ir įgūdžių teikti socialines paslaugas). Globos centrų klientams organizuoti ir dalyvauti globos centrų tinklaveikos iniciatyvose, populiarinti vaikų globą. Projekto įgyvendinimo šaltiniai yra Europos Sąjungos struktūrinių fondų (Europos socialinio fondo) lėšos ir valstybės biudžeto lėšos. Skiriama suma – 141 296, 64 Eur. Darbo užmokestis projekte dalyvaujantiems darbuotojams iš projekto lėšų bus finansuojamas dalinai, kita dalis padengiama savivaldybės biudžeto lėšomis.

Įgyvendinant integralios pagalbos plėtros 2022–2029 metų veiksmų planą, patvirtintą Lietuvos Respublikos socialinės apsaugos ir darbo ministro 2022 m. rugpjūčio 24 d įsakymu Nr. A1-552 ,,Dėl integralios pagalbos plėtros 2022-2029 metų veiksmų patvirtinimo“, tęsiamas projektas ,,Integrali pagalbos plėtra‘‘ iš Europos Sąjungos struktūrinių fondų lėšų. Pagal integralios pagalbos partnerių atranką, Rokiškio rajono savivaldybė šią veiklą pavedė vykdyti Rokiškio socialinės paramos centrui. Projekto vertė – 449 348,00 Eur.

2023 m. vasario mėnesį gautas kvietimas iš Europos socialinio fondo agentūros prisijungti įgyvendinant projektą ,,Kompleksinės paslaugos (KOPA)“. Šio pojekto tikslas – užtikrinti paslaugų prieinamumą kuo arčiau gyvenamosios vietos ir siekti įgalinti šeimą įveikti iškilusius sunkumus ir krizes bei padėti derinti šeimos ir darbo įsipareigojimus. Projektas finansuojamas iš Europos Sąjungos struktūrinės paramos finansavimo lėšų. Savivladybėje pagal projektų atranką, šių paslaugų teikėju pasirinkta viešoji įstaiga ,,Jautri širdis“. 2023 m buvo suteiktos grupinės konsultacijos, tėvystės mokymų organizavimas ir teikimas, socialinių įgūdžių vaikams ir paaugliams ir organizavimas ir vedimas, individualios konsultacijos, šeimos konsultavimas asmens (šeimos) namuose, šeimos mediacija. 2023 suteikta grupinių konsultacijų – 212, tėvystės mokymų organizvimas ir teikimas – 364, socialinių įgūdžių grupių vaikams ir paauglimas organizavimas ir vedimas – 72, individualios konsultacijos – 175, šeimos mediacija – 6, šeimos konsultavimas asmens (šeimos) namuose – 73. 2024 m. numatoma suteikti įvairias konsultacijas virš 1000 rajono gyventojų.

Vykdant Lietuvos Respublikos socialinės apsaugos ir darbo ministro 2023 m. birželio 7 d. įsakymu Nr. A1-369 ,,Dėl Lietuvos Respublikos socialinės apsaugos ir darbo ministro 2022 m. liepos 28 d. įsakymo Nr. A1-502 ,,Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-01 ,,Plėtoti kompleksinę neįgaliųjų socialinės integracijos sistemą“ aprašo patvirtinimo“, pakeitimo“ patvirtintos 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02—01 ,,Plėtoti kompleksinę neįgaliųjų socialinės integracijos sistemą 5 veiklos ,,Užtikrinti perėjimą nuo institucinės globos prie bendruomeninių paslaugų (kurti, teikti ir plėtoti nestacionarias ir bendruomenines paslaugas: apgyvendinimo su parama, dienos užimtumo, pagalbos šeimai, socialinių dirbtuvių ir kitas paslaugas intelekto ir (ar) psichikos negalią turintiems asmenims)‘‘ 5.1 poveiklės ,,Užtikrinti perėjimą nuo institucinės globos prie bendruomeninių paslaugų Sostinės regione“ ir 5.2 poveiklės ,,Užtikrinti perėjimą nuo institucinės globos prie bendruomeninių paslaugų Vidurio ir vakarų Lietuvos regione“ projektų finansavimo aprašą, pasirašyta trišalė finansavimo sutartis. Projekto socialinių dirbtuvių paslaugos partneriu pasirinkta viešoji įstaiga ,,Jautri širdis“. Socialinių dirbtuvių veiklos finansuojamos iš Europos socialinio fondo lėšų ir savivaldybės biudžeto lėšų. Veiklos numatomos pradėti vykdyti 2024 m. balandžio–gegužės mėnesiais.

**6. Savivaldybės galimybių teikti socialines paslaugas ir socialinio poreikio įvertinimas 2024 m.**

 Rokiškio rajono savivaldybės administracijos Socialinės paramos ir sveikatos skyrius kartu su Obelių socialinių paslaugų namų socialinio darbo organizatoriais 2023 m. didelį dėmesį skyrė socialinių paslaugų poreikio vertinimui, buvo akcentuota paslaugų teikimo kokybė. Labai padidėjo prašymų ilgalaikei socialinei globai institucijoje asmenims su sunkia negalia, taip pat išaugo poreikis ir trumpalaikei socialinei globai, dienos socialinei globai namuose. Apgyvendinimo savarankiško gyvenimo namuose, krizių įveikimo pagalbai, dienos socialinė globa institucijoje, priėmus sprendimus poreikis yra patenkintas. Nėra poreikio ilgalaikei socialinei globai vaikams su negalia, nes vaikams suteikiamos alternatyvios socialinės paslaugos.

|  |  |
| --- | --- |
| **Socialinių paslaugų rūšys pagal žmonių socialines grupes** | **Asmenų (šeimų) skaičius, kuriems reikalingas socialinių paslaugų poreikis** |
| **Įvertintas** | **Nepatenkintas** |
| Ilgalaikės socialinė globa senyvo amžiaus ir neįgaliems asmenims | 76 | 19 |
| Ilgalaikė socialinė globa vaikams | 0 | 0 |
| Trumpalaikė socialinė globa vaikams  | 1 | 0 |
| Trumpalaikė socialinė globa senyvo amžiaus ir neįgaliems asmenims | 42 | 2 |
| Dienos socialinė globa institucijoje | 1 | 0 |
| Dienos socialinė globa namuose | 43 | 2 |
| Apgyvendinimas savarankiško gyvenimo namuose | 41 | 0 |
| Pagalba į namus | 217 | 5 |
| Krizių įveikimo pagalba  | 6 | 0 |
| Socialinių įgūdžių ugdymas ir palaikymas asmens (šeimos) namuose | 18 | 0 |
| Laikino apgyvendinimo paslaugos | 10 | 0 |
| Vaikų dienos socialinė priežiūra | 25 | 0 |
| Laikino atokvėpio paslauga vaiku isu negalia | 0 | 0 |

 **6.1. Savivaldybės organizuojamų socialinių paslaugų analizė**

 .

|  |  |  |  |  |  |
| --- | --- | --- | --- | --- | --- |
| **Programos pavadinimas**  | 2019 m. | 2020 m. | 2021 m.  | 2022 m.  | 2023 m.  |
| **Aprūpinimas techninės pagalbos priemonėmis** | 537 | 559 | 517 | 672 | 718 |
| **Būsto ir aplinkos pritaikymas**  | 8 (iš jų 5 vaikai) | 6 (iš jų 3 vaikai) | 6 (iš jų 3 vaikai) | 4 | 10 |

 Techninės pagalbos priemonės reikalingos užtikrinti neįgaliųjų teises ir galimybes visuomenėje bei sudaryti sąlygas integracijai ir pilnaverčiam dalyvavimui visuomenės gyvenime. Rokiškio socialinės paramos centras bendradarbiauja su Techninės pagalbos neįgaliesiems centru prie Socialinės apsaugos ir darbo ministerijos ir aprūpina techninės pagalbos priemonėmis rajono gyventojus. Daugiausia asmenų aprūpinama neįgaliųjų vežimėliais, funkcinėmis lovomis, naktipuodžio kėdutėmis, ramentais, vaikštynėmis, prausimosi vonioje, dušo priemonėmis.

 2023 m. buvo priimti 720 asmenų prašymai techninėms pagalbos priemonėms ir techninės pagalbos priemonių išlaidų kompensacijoms gauti, suteikta virš 900 įvairių konsultacijų dėl techninės pagalbos priemonių naudojimo, gavimo galimybių, kompensacijų.

 Vykdant Būsto pritaikymo neįgaliesiems programą, atlikti 10 būsto pritaikymų: įrengtos asmens higienos patalpos, įsigyti vikšriniai laiptų kopikliai, mobilus keltuvas.

 **6.2.** **Socialinių paslaugų teikimas ir teikimo galimybės Rokiškio rajone**

|  |  |  |  |  |
| --- | --- | --- | --- | --- |
| Įstaiga | Paslaugų gavėjų socialinė grupė | Socialinė paslauga | Socialinės paslaugos teikimo mastas | Galimybės socialinėms paslaugoms teikti |
| Obelių socialinių paslaugų namai | Likę be tėvų globos vaikai, socialinės rizikos vaikai | ilgalaikė (trumpalaikė) socialinė globa bendruomeniniuose vaikų namuose | Vietų skaičius –10  | Bendruomeniniai vaikų namai yra įsikūrę 2 individualiuose gyvenamuosiuose namuose |
|  | Socialinę riziką patyrę šeimos ir vaikai | Apgyvendinimo savarankiško gyvenimo namuose paslauga | Vietų skaičius – 10 | Obelių socialinių paslaugų namai |
| Socialinę riziką patyrę šeimos ir vaikai | Intensyvi krizių įveikimo pagalba | Krizių centras.Vietų skaičius –30 | Obelių socialinių paslaugų namai |
| Sulaukę pilnametystės vaikai, kuriems buvo teikiama globa rūpyba) | Palydėjimo paslauga jaunuoliams | Vietų skaičius –3 | Obelių socialinių paslaugų namai |
| Socialinę riziką patiriantys vaikai, neįgalūs vaikai | Vaikų dienos socialinė priežiūra | Vietų skaičius –25 | Vaikų dienos centras |
| Rokiškio socialinės paramos centras | Socialinę riziką patyrę asmenys, neįgalūs, pensinio amžiaus asmenys | Apgyvendinimas savarankiško gyvenimo namuose | Vietų skaičius – 30 | Obelių savarankiško gyvenimo namai |
|  | Neįgalūs asmenys, pensiniaus amžiaus asmenys su sunkia negalia | Dienos ir trumpalaikė socialinė globa | Vietų skaičius – 15 | Jūžintų dienos ir trumpalaikės socialinės globos centras |
|  | Darbingo amžiaus neįgalieji  | dienos socialinė globa institucijoje | Vietų skaičius – 23 | Dienos centras asmenims su negalia |

 Aktualiausia problema rajone socialinės rizikos asmenys – piktnaudžiaujantys alkoholiu, įsitraukę į nusikalstamą veiklą, smurtaujantys ar patyrę smurtą asmenys, iš dalies arba visiškai netekę gebėjimų savarankiškai rūpintis gyvenimu bei dalyvauti visuomenės gyvenime, benamiai, grįžę iš įkalinimo įstaigų ir kt. Šiems asmenims rajone teikiamos bendrosios paslaugos, aprūpinami drabužiais, avalyne, maisto produktais. Skiriamos vienkartinės pašalpos socialinių darbuotojų vardu, kad būtų sutvarkyti asmens tapatybės dokumentai. Jiems suteikiamos apgyvendinimo savarankiško gyvenimo namuose paslaugos, nedraustų privalomuoju sveikatos draudimu ir gulinčių dėl sveikatos būklės slaugos ir palaikomojo gydymo ligoninėje gydymas apmokamas iš savivaldybės biudžeto lėšų, skirtų slaugai pagal socialines indikacijas. Tačiau jų nenoras keistis, nepriimti socialinio darbuotojo pagalbos, labai apsunkina socialinių paslaugų teikimą. Ši problema nesikeičia jau daug metų, šią problemą šiuo metu padeda išspręsti teikiamos prevencinės paslaugos.

**7. Socialinių darbuotojų ir individualios priežiūros darbuotojų skaičius savivaldybėje**

|  |  |  |  |
| --- | --- | --- | --- |
| Eil. Nr. | Įstaigos | Socialinių darbuotojų skaičius | Individualios priežiūros darbuotojų skaičius |
| 1. | Rajono socialinių paslaugų įstaigose: |  |  |
| Rokiškio socialinės paramos centras | 8 | 62 |
| Rokiškio šv. apaštalo evangelisto Mato parapijos senelių globos namai | 2 | 9 |
| Skemų socialinės globos namai | 15 | 94 |
| Obelių socialinių paslaugų namai | 47 | 18 |
| 2. | Nevyriausybinis sektorius | 9 | 54 |
|  | Iš viso | 81 | 237 |

 **8. Trumpa ankstesnių metų socialinių paslaugų plano įgyvendinimo rezultatų apžvalga**

 Socialinių paslaugų planas rengiamas nuo 2008 metų. Įvertinus 2023 metų socialinių paslaugų plane numatytus uždavinius ir priemones, buvo teikiamos visos plane numatytos socialinės paslaugos.

 Pagrindiniai socialinių paslaugų gavėjai yra neįgalūs, senyvo amžiaus asmenys, socialinės rizikos šeimos ir asmenys, vaikai su negalia, kuriems buvo teikiamos bendrosios, socialinės priežiūros ir socialinės globos paslaugos.

 Į socialinių paslaugų teikimą buvo įtrauktos ir nevyriausybinės organizacijos, kurių teikiamos paslaugos reikalingos rajono neįgaliesiems.

 2024 m. metais svarbu išlaikyti ir plėsti teikiamų socialinių paslaugų įvairovę bei apimtis, taip pat užtikrinti paslaugų kokybę. Visos rajono įstaigos turi visas reikiamas licencijas ir teikia kokybiškas paslaugas, atitinkančias socialinės globos licencijai keliamus reikalavimus. Esant finansinėms galimybėms, atsižvelgiant į Rokiškio rajono strateginį plėtros planą, būtina užtikrinti socialinių paslaugų teikimą rajono gyventojams.

Atsižvelgiant į gyventojų poreikius, labai išaugo poreikis bendrosioms paslaugoms – asmeninės higienos ir priežiūros paslaugoms. 2023 metais šia paslauga pasinaudojo virš 600 rajono gyventojų . Šią paslaugą vykdo AB ,,Rokiškio komunalininkas“, paslaugai suteikti skirta 12,700 Eur.

2023 m. daug socialinės priežiūros ir socialinės globos paslaugų pradėjo teikti nevyriausybinis sektorius – pagalba į namus, dienos socialinė globa (,,VšĮ ,Jautri širdis“ ir VšĮ ,,Gėris rankose“).

2024 m. planuojamas reorganizuoti Rokiškio sociainės paramos centras ir Obelių socialinių paslaugų namai į Rokiškio socialinių paslaugų centrą. Tikslas - užtikrinti kokybiškas socialines paslaugas rajono gyventojams, minimalizuoti administravimo kaštus, racionaliau naudoti materialinius ir finansinius išteklius.

**III. UŽDAVINIAI IR PRIEMONIŲ PLANAS**

**9. Socialinių paslaugų plėtros prioritetai:**

1) plėsti bendruomenių paslaugų įvairovę ir prieinamumą;

2) NVO įtraukimas į socialinių paslaugų teikimą;

3) įgyvendinti institucinės socialinės globos asmenims, turintiems psichikos ir (ar) proto negalią, sistemos pertvarkos procesus.

 **10. Priemonių planas**

|  |
| --- |
| **1 Tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti asmenų savarankiškumą kasdieninėje veikloje.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais)finansavimo šaltiniai | Atsakingi vykdytojai | Laukiamas rezultatas |
| Organizuoti socialines paslaugas įvairioms savivaldybės gyventojų grupėms | Teikti pagalbos į namus paslaugas senyvo amžiaus asmenims, neįgaliems  | Rokiškio rajono savivaldybės biudžeto lėšos | Rokiškio socialinės paramos centro Socialinių pasaugų namuose padalinys,nevyriausybinis sektorius  | Paslaugos bus teikiamos, atsižvelgiant į gyventojų socialinius poreikius |
| Teikti apgyvendinimo paslaugas savarankiško gyvenimo namuose  | Rokiškio rajono savivaldybės biudžeto lėšos  | Rokiškio socialinės paramos centro padalinys – Obelių savarankiško gyvenimo namai, Obelių socialinių paslaugų namai | Paslaugos bus teikiamos, atsižvelgiant į gyventojų socialinius poreikius |
| Teikti bendrąsias socialines paslaugas- asmens higienos, aprūpinimas drabužiais, maisto daviniais | Rokiškio rajono savivaldybės biudžeto lėšos | Obelių socialinių paslaugų namai, Rokiškio socialinės paramos centras, nevyriausybinis sektorius | Paslaugos bus teikiamos, atsižvelgiant į gyventojų socialinius poreikius |
|  Teikti socialinę priežiūrą | Valstybės biudžeto dotacija  | Obelių socialinių paslaugų namai – Šeimos ir vaiko gerovės centras | Paslaugos bus teikiamos, atsižvelgiant į gyventojų socialinius poreikius |
| Teikti ilgalaikę ir trumpalaikę socialinę globą vaikams, netekusiems tėvų globos | Rokiškio rajono savivaldybės biudžeto lėšos | Viešosios įstaigos – Obelių socialinių paslaugų namai, bendruomeniniai vaikų globos namai | Paslaugos bus teikiamos, atsižvelgiant į gyventojų socialinius poreikius |
| Intensyvi krizių įveikimo pagalba, socialinę riziką patiriantys asmenys, šeimos su vaikais |  | Obelių socialinių paslaugų namai – Krizių centras |  Paslaugos bus teikiamos, atsižvelgiant į gyventojų socialinius poreikius |
| Vaikų dienos socialinė priežiūra  | Rokiškio rajono savivaldybės biudžeto lėšos, valstybės biudžeto lėšos  | Obelių socialinių paslaugų namai,VšĮ „Gelbėkit vaikus“, Rokiškio vaikų dienos centras, asociacija „Pakriauna“, Maltos ordino pagalbos tarnyba, VšĮ ,,Jautri širdis“, VšĮ „Jaslina“ ir kitos  | Paslaugos bus teikiamos, atsižvelgiant į vaikų socialinius poreikius |
| Palydėjimo paslauga jaunuoliams su apgyvendinimu | Rokiškio rajono savivaldybės biudžeto lėšos | Obelių socialinių paslaugų namai  | Paslaugos bus teikiamos, atsižvelgiant į gyventojų socialinius poreikius |
| Socialinės reabilitacijos paslaugos neįgaliesiems | Rokiškio rajono savivaldybės biudžeto lėšos, valstybės biudžeto lėšos  | Nevyriausybinis sektorius | Paslaugos bus teikiamos, atsižvelgiant į gyventojų socialinius poreikius |

|  |
| --- |
| **2 Tikslas** – **vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties. Įgyvendinti ,,Integrali pagalba į namus“ projektą. Sukurti ir plėtoti kokybiškos integralios pagalbos (socialinės globos ir slaugos) teikimo namuose sistemą neįgaliems ir senyvo amžiaus asmenims, gyvenantiems Rokiškio rajono savivaldybės teritorijoje.**  |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),finansavimo šaltiniai | Atsakingi vykdytojai | Laukiamas rezultatas |
|  Plėsti dienos ir trumpalaikės socialinės globos paslaugas namuose ir institucijoje  | Teikti dienos socialinės globos paslaugas namuose senyvo amžiaus asmenims, darbingo amžiaus neįgaliems asmenims, kuriems nustatytas nuolatinės slaugos poreikis, didelių specialiųjų poreikių lygis.Teikti integralios pagalbos paslaugas (pagal integralios pagalbos plėtros projektą) | LR valstybės biudžeto specialioji tikslinė dotacija (pagal poreikį)ES lėšos integralios pagalbos projektui | Rokiškio socialinės paramos centras –Socialinių paslaugų namuose padalinys, nevyriausybinis sektorius | Paslaugos bus teikiamos atsižvelgiant į gyventojų socialinius poreikius |
| Teikti dienos socialinę globą institucijoje asmenims su negalia | Valstybės biudžeto lėšos, savivaldybės biudžeto lėšos  | Rokiškio socialinės paramos centro padalinys – Dienos centras asmenims su negalia.  | Paslaugos bus teikiamos atsižvelgiant į gyventojų socialinius poreikius |

|  |
| --- |
| **3 Tikslas** – **formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonių „Kompleksinės paslaugos šeimai“,,,Socialinių dirbtuvių veikla‘‘.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),finansavimo šaltiniai | Atsakingi vykdytojai | Laukiamas rezultatas |
| Padidinti bendruomenėje teikiamų paslaugų prieinamumą ir kokybę, plėtoti paslaugas šeimai | Bendruomeninių šeimos namų ir kompleksinių paslaugų šeimai projektas | ES lėšos, valstybės biudžetas | Rokiškio rajono savivaldybės administracija  | Teikiamos prevencinės paslaugos (psichologo, šeimos terapijos, pozityvios tėvystės, mediacijos), šeimos konferencija |
| Skatinti vaikų globą šeimoje ir įvaikinimą | Projektas „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“ | ES lėšos | Obelių socialinių paslaugų padalinys – Globos centras | Globos centro darbuotojai konsultuos su problemomis susidūrusius globėjus ar įtėvius, motyvuos juos pokyčiams  |
| Socialinių dirbtuvių veikla  | Projektas ,,Perėjimas nuo institucinės globos prie bendruomeninių paslaugų vidurio ir vakarų Lietuvos regione“, socialinių dirbtuvių veikla  | ES lėšosSB lėšos | Viešoji įstaiga ,,Jautri širdis“ | Bus teikiamos socialinių dirbtuvių paslaugos |

 Analizuojant priemonių planą, išryškėja tendencija pagrindinį socialinių paslaugų poreikį tenkinti, skiriant lėšas iš savivaldybės biudžeto lėšų ir valstybės biudžeto (tikslinė dotacija savivaldybės biudžetui). Augant socialinių paslaugų įvairovei ir aprėpčiai, didėja išlaidos šiai sričiai finansuoti.

 Kiti planuojami finansavimo šaltiniai yra ES struktūrinių fondų lėšos, labdara, gauta parama.

 **11. Regioninių socialinių paslaugų poreikis 2024 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Socialinės globos įstaiga | Mastas(vietų sk.) |
| 1. | Ilgalaikė socialinė globa: senyvo amžiaus asmenims, kuriems nustatyta vidutiniai arba dideli specialieji poreikiai, taip pat darbingo amžiaus asmenims, kuriems nustatytas nedarbingumo lygis | Valstybinės socialinės globos įstaigos | 15 |
| 2. | Trumpalaikė/ilgalaikė socialinė globa: vaikams su negalia ir su sunkia negalia | Neįgalių vaikų socialinės globos namai | 1 |

**IV. FINANSAVIMO PLANAS**

 **12. Socialinių paslaugų finansavimo šaltiniai**

|  |  |  |  |
| --- | --- | --- | --- |
| **Eil.****Nr.** | **Socialinių paslaugų finansavimo šaltiniai** | **Pagal faktines išlaidas** **tūkst. Eur.** | **Planinės išlaidos tūkst. Eur.** |
| **2023 m.**  | **2024 m.**  | **2025 m.**  |
| 1. | Savivaldybės biudžeto išlaidos socialinėms paslaugoms | 3352,22 | 3427,15 | 3900,0 |
|  | Palyginti su bendru savivaldybės biudžetu, proc.  | 5,55 | 6,09 | 7,2 |
| 2. | LR valstybės biudžeto specialiosios tikslinės dotacijos | 2414,64 | 2592,16 | 2779,5 |
|  | Iš jų: |  |  |  |
| 2.1. | socialinės rizikos šeimų socialinei priežiūrai organizuoti | 407,90 | 480,00 | 550,0 |
| 2.2. | asmenų su sunkia negalia socialinei globai organizuoti | 1201,84 | 1233,40 | 1350,0 |
| 2.3. | vaikų globos (rūpybos) išmokoms | 247,44 | 306,15 | 350,5 |
| 2.4. | Kompleksinėms paslaugoms šeimai organizuoti | 14,56 | 24,67 | 25,00 |
| 2.5. | Akredituotai socialinei reabilitacijai neįgaliesiems bendruomenėje organizuoti, teikti ir administruoti | 82,79 | 72,53 | 75,0 |
| 2.6. | akredituotai vaikų dienos priežiūrai | 176,04 | 186,80 | 180,0 |
| 2.7. | asmeninei pagalbai teikti | 95,57 | 121,11 | 120,0 |
| 2.8. | vaikų priežiūrai apmokėti (vaikai apgyvendinti iki 2007 m. ) | 161,0 | 161,0 | 101,0 |
| 2.9. | Būsto pritaikymui neįgaliųjų poreikiams | 27,5 | 6,5 | 28,0 |
| 3. | ES struktūrinių fondų lėšos | 240,87 | 304,2 | 360,0 |
| 4. | Asmenų mokėjimai už socialinespaslaugas | 179,6 | 190,5 | 210,0 |
|  | **Iš viso** | **2835,11** | **3093,36** | **3349,5** |

**12.1. Socialinių paslaugų finansavimo šaltinių įvertinimas**

 Įvertinus socialinių paslaugų finansavimo šaltinius, galima teigti, kad kasmet Rokiškio rajono savivaldybės biudžete yra numatoma daugiau išlaidų socialinėms paslaugoms teikti. Savivaldybės biudžeto išlaidos socialinėms paslaugoms numatomos 6,09 procento viso savivaldybės biudžeto. Socialinių paslaugų finansavimo šaltiniai yra: savivaldybės biudžeto lėšos, valstybės biudžeto specialiosios tikslinės dotacijos, ES struktūrinių fondų lėšos.

 Socialinėms paslaugoms teikti asmenims su sunkia negalia lėšų, palyginti su ankstesniais metais, poreikis didėja, nes valstybiniuose socialinės globos namuose ir kitų rajonų globos namuose apgyvendintiems asmenims padidėjo socialinių paslaugų kainos.

 Siekiant savivaldybės biudžeto lėšų efektyvumo, siekiama palaikyti glaudų bendradarbiavimą su socialinės globos paslaugas Rokiškio rajono gyventojams teikiančioms įstaigomis, skatinti jas reguliariai vertinti gyventojų socialinių paslaugų poreikį ir sveikatos būklę.

 **13. Socialinių paslaugų finansavimo iš savivaldybės biudžeto būdai**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Eur) |
| praėję metai | einamieji metai |
| 1. | Socialinių paslaugų pirkimas | 0 | 0 |
| 2. | Tiesioginis socialinių paslaugų įstaigų finansavimas, iš jo: | **2907,19** | **3078,15** |
| 2.1. | savivaldybės pavaldumo įstaigoms | 2333,19 | 2399,65 |
| 2.2. | socialinių paslaugų įstaigoms pagal lėšų kompensavimo sutartis | 0 | 0 |
| 2.3 | Akredituotų ir licencijuotų paslaugų finansavimas (lėšos, skirtos ir skirtos nevyriausybinėms ir kitoms organizacijoms)  | 574,0 | 678,5 |
| 3. | Finansavimas, vykdant socialinių paslaugų programas: |  **445,03** |  **394,00** |
| slauga pagal socialines indikacijas | 70,0 | 70,00 |
| Rokiškio šv. apaštalo evangelisto Mato parapijos senelių globos namai  | 119,89 |  |
| Asmens higienos paslaugų kompensavimas | 12,7 | 14,00 |
| Transporto paslaugų finansavimas neįgaliesiems | 19,00 | 10,00 |
| Pagalbos pinigų mokėjimas |  109,44 | 100,0 |
| Katalėjos šeimynos finansavimas | 114,00 | 200,0 |
|  | Iš viso: | **3352,22** | **3472,15** |

 **14. Lėšos, reikalingos žmogiškųjų išteklių plėtrai**

 Socialinių darbuotojų etatų skaičius savivaldybės įstaigose kasmet auga dėl didėjančių socialinių paslaugų plėtros, augančio poreikio socialinėms paslaugoms.

 **15. Savivaldybės finansinių galimybių palyginimas su numatytų priemonių finansavimu**

 Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programoje yra numatytos priemonės, kurios finansuojamos iš rajono savivaldybės biudžeto, valstybės biudžeto specialiosios tikslinės dotacijos ir kitų finansavimo šaltinių

 2024 m. bus stengiamasi, kad rajono gyventojų socialinių paslaugų poreikiai būtų patenkinti, suteiktos kokybiškos socialinės paslaugos.

 Įgyvendinat galiojančius teisės aktus, reglamentuojančius socialinių paslaugų teikimą, siekiant išlaikyti Rokiškio rajono savivaldybės administracijos Socialinės paramos ir sveikatos skyriaus organizuojamų socialinių paslaugų teikimo kokybę ir kiekybę, finansavimas nėra mažinamas.

 Plane išdėstytos priemonės yra numatytos, atsižvelgiant į rajono savivaldybės finansines galimybes jas organizuoti ir įgyvendinti. Socialinių paslaugų gyventojams teikimas organizuojamas atsižvelgiant į prioritetines socialinių paslaugų gavėjų grupes, numatytas socialinių paslaugų plane.

 **15.1. Savivaldybės organizuojamų socialinių paslaugų įvertinimas**

 Rokiškio rajono savivaldybėje buvo teikiamos šios bendrosios ir prevencinės socialinės paslaugos: informavimo, konsultavimo, tarpininkavimo ir atstovavimo, aprūpinimo būtiniausiais drabužiais ir avalyne, transporto organizavimo, sociokultūrinės, asmens higienos ir priežiūros organizavimo.

 Specialiosios socialinės priežiūros paslaugos: pagalba į namus, socialinių įgūdžių ugdymas ir palaikymas, apgyvendinimas savarankiško gyvenimo namuose ir krizių centre, vaikų dienos socialinė priežiūra, intensyvi krizių įveikimo pagalba, socialinė reabilitacija neįgaliesiems bendruomenėje.

 Socialinės globos paslaugos: dienos socialinė globa namuose ir trumpalaikė socialinė globa. Globos centro paslaugos (priežiūros paslaugos).

 Pažymėtina, kad į socialinių paslaugų teikimą aktyviai įsitraukia ir rajone veikiančios nevyriausybinės organizacijos. Pastebima aktyvesnių kaimo bendruomenių savanoriška pagalba teikiant paslaugas gyventojams. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos paslaugos, todėl šioms paslaugoms skiriamas ypatingas dėmesys.

 Palyginti su ankstesniais metais, savivaldybės gyventojų socialinių paslaugų poreikiai yra tenkinami geriau, įsisavinus ES fondų lėšas yra teikiamos integralios pagalbos asmenims su sunkia negalia, asmeninio asistento paslaugos iš Lietuvos Respublikos socialinės apsaugos ir darbo ministerijos. Nevyriausybinis sektorius, biudžetinės įstaigos dalyvauja socialiniuose projektuose, siekiant užtikrinti socialinių paslaugų įvairovę rajono gyventojams.

|  |
| --- |
| **SOCIALINIŲ PASLAUGŲ IŠVYSTYMO RODIKLIAI ROKIŠKIO RAJONO SAVIVALDYBĖJE** |
| **2024 m. sausio 1 d.** |
| **Eil. Nr.** | **Socialinės paslaugos pagal gavėjų grupes**  | **Gavėjų skaičius:** | **Rodiklis savivaldybėje** |
| **1.** | **Socialinės paslaugos senyvo amžiaus asmenims (jų šeimoms)** | Senyvo amžiaus asmenys | **Gavėjų skaičius, tenkantis 1000 senyvo amžiaus asmenų savivaldybėje (6728)** |
| 1.1. | Pagalba į namus | 285 | 4,24 |
| 1.2. | Laikinas atokvėpis (socialinė priežiūra asmens namuose) | 0 | 0 |
| 1.3. | Dienos socialinė globa asmens namuose | 54 | 0,80 |
| 1.4. | Socialinių įgūdžių ugdymas, palaikymas ir (ar) atkūrimas įstaigoje (socialinių paslaugų centre, dienos centre, šeimos paramos centre, paramos šeimai tarnyboje ir kt.) | 0 | 0 |
| 1.5. | Dienos socialinė globa įstaigoje (dienos centre) | 0 | 0 |
| 1.6. | Apgyvendinimas savarankiško gyvenimo namuose | 13 | 0,19 |
| 1.7. | Trumpalaikė socialinė globa (asmens namuose arba įstaigoje) | 35 | 0,52 |
| 1.8. | Laikinas atokvėpis (trumpalaikė ar (ir) dienos socialinė globa) | 1 | 0,01 |
| 1.9. | Ilgalaikė socialinė globa  | 98 | 1,46 |
| **1.10.** | **Iš viso socialinių paslaugų gavėjų - senyvo amžiaus asmenų skaičius, tenkantis 1000 senyvo amžiaus asmenų savivaldybėje**  | 485 | 7,2 |
| **2.** | **Socialinės paslaugos suaugusiems asmenims su negalia (jų šeimoms)** | Suaugę asmenys su negalia | **Gavėjų skaičius, tenkantis 1000 darbingo amžiaus asmenų su negalia savivaldybėje (1315)** |
| 2.1. | Pagalba į namus, socialinių įgūdžių ugdymas, palaikymas ir (ar) atkūrimas asmens namuose | 37 | 2,81 |
| 2.2.  | Laikinas atokvėpis (socialinė priežiūra asmens namuose) | 0 | 0 |
| 2.3. | Dienos socialinė globa asmens namuose | 12 | 0,91 |
| 2.4. | Socialinių įgūdžių ugdymas, palaikymas ir (ar) atkūrimas įstaigoje (socialinių paslaugų centre, dienos centre, šeimos paramos centre, paramos šeimai tarnyboje ir kt.) | 4 | 0,30 |
| 2.5. | Dienos socialinė globa įstaigoje (dienos centre) | 14 | 1, 06 |
| 2.6. | Apgyvendinimas savarankiško gyvenimo namuose | 14 | 1,06 |
| 2.7. | Apgyvendinimas apsaugotame būste | 0 | 0 |
| 2.8. | Trumpalaikė socialinė globa | 12 | 0,91 |
| 2.9. | Laikinas atokvėpis (trumpalaikė ar (ir) dienos socialinė globa) | 0 | 0 |
| 2.10. | Ilgalaikė socialinė globa: |  |  |
| 2.10.1. | grupinio gyvenimo namuose | 3 | 0,2 |
| 2.10.2. | socialinės globos namuose, specializuotuose slaugos ir socialinės globos namuose | 25 | 19,01 |
| 2.11. | Socialinių įgūdžių ugdymas, palaikymas ir (ar) atkūrimas socialinėse dirbtuvėse | 0 | 0 |
| **2.12.** | **Iš viso socialinių paslaugų gavėjų - suaugusių asmenų su negalia skaičius, tenkantis 1000 darbingo amžiaus asmenų su negalia savivaldybėje**  | 121 | 9,20 |
| **3.** | **Socialinės paslaugos vaikams (jų šeimoms)**  | Vaikai | **Gavėjų skaičius, tenkantis 1000 visų vaikų savivaldybėje (3840)** |
| 3.1. | Socialinių įgūdžių ugdymas, palaikymas ir (ar) atkūrimas) asmens (šeimos) namuose (gavėjai - vaikai, kurių šeimoms teikiama socialinė priežiūra)  | 282 | 7,34 |
| 3.2. | Vaikų dienos socialinė priežiūra  | 216 | 5,63 |
| 3.3. | Intensyvi krizių įveikimo pagalba (krizių centre, laikino apgyvendinimo įstaigoje šeimoms, turinčioms vaikų, savarankiško gyvenimo namuose, kitose socialinių paslaugų įstaigose) (gavėjai - vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra) | 15 | 0,39 |
| **3.4.** | **Iš viso nurodytų socialinių paslaugų gavėjų – vaikų skaičius, tenkantis 1000 visų vaikų savivaldybėje** | 513 | 13,36 |
| **4.** | **Socialinės paslaugos vaikams su negalia (jų šeimoms)** | vaikai su negalia | **Gavėjų skaičius, tenkantis 1000 vaikų su negalia savivaldybėje (154)** |
| 4.1.. | Laikinas atokvėpis (socialinė priežiūra asmens namuose)  | 0 | 0 |
| 4.2. | Dienos socialinė globa asmens namuose  | 0 | 0 |
| 4.3. | Dienos socialinė globa ar socialinė priežiūra įstaigoje (dienos centre ar kt.)  | 28 | 18,18 |
| 4.4. | Laikinas atokvėpis (trumpalaikė ar (ir) dienos socialinė globa)  | 0 | 0 |
| 4.5. | Ilgalaikė (trumpalaikė) socialinė globa vaikams su negalia socialinės globos namuose vaikams su negalia, specializuotuose slaugos ir socialinės globos namuose  | 1 | 0,65 |
| 4.6. | **Iš viso nurodytų socialinių paslaugų gavėjų - vaikų su negalia skaičius, tenkantis 1000 vaikų su negalia savivaldybėje** | 29 | 18,83 |
| **5.** | **Socialinės paslaugos likusiems be tėvų globos vaikams (jų šeimoms)** | Likę be tėvų globos vaikai | **Gavėjų skaičius, tenkantis 1000 vaikų, kuriems nustatyta globa (rūpyba), savivaldybėje (3840)** |
| 5.1. | Pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti (gavėjai – vaikai, kurių globėjai (rūpintojai), budintys globotojai, įtėviai ir šeimynų dalyviai, gauna pagalbą) | 43 | 1,12 |
| 5.2. | Ilgalaikė (trumpalaikė) socialinė globa: |  |  |
| 5.2.1. | šeimynose | 9 | 0,23 |
| 5.2.2. | bendruomeniniuose vaikų globos namuose | 28 | 0,73 |
| **5.3.** | **Iš viso nurodytų socialinių paslaugų gavėjų - likusių be tėvų globos vaikų skaičius, tenkantis 1000 vaikų, kuriems nustatyta globa (rūpyba), savivaldybėje** | 80 | 2,08 |
| **6.** | **Palydėjimo paslauga jaunuoliams (jų šeimoms)** | Jaunuoliai | **Gavėjų skaičius, tenkantis 1000 visų asmenų nuo 16 iki 24 m. savivaldybėje (2980)** |
| 6.1. | su laikinu apgyvendinimu (savarankiško gyvenimo namuose ar apsaugotame būste) | 3 | 0,1 |
| 6.2. | be laikino apgyvendinimo (socialinių paslaugų įstaigoje ar asmens namuose) | 0 | 0 |
| **6.3** | **Iš viso palydėjimo paslaugų gavėjų – jaunuolių skaičius, tenkantis 1000 savivaldybės gyventojų nuo 16 iki 24 metų** | 3 | 0,1 |
| **7.** | **Socialinės paslaugos socialinę riziką patiriantiems suaugusiems asmenims (jų šeimoms)** | Socialinę riziką patiriantys suaugę asmenys (18+) | **Gavėjų skaičius, tenkantis 1000 visų suaugusių asmenų savivaldybėje (17974)** |
| 7.1. | Psichosocialinė pagalba (socialinių paslaugų įstaigose ar asmens namuose) | 185 | 1,03 |
| 7.2. | Socialinių įgūdžių ugdymas, palaikymas ir (ar) atkūrimas, socialinės priežiūros centruose (dienos centre, socialinių paslaugų centre, krizių centre, paramos šeimai centre ir kt.) |  |  |
| 7.3. | Apgyvendinimas savarankiško gyvenimo namuose | 15 | 0,08 |
| 7.4. | Intensyvi krizių įveikimo pagalba (krizių centre, kitose socialinių paslaugų įstaigose): | 14 | 0,08 |
| 7.4.1. | su laikinu apgyvendinimu | 14 | 0,08 |
| 7.4.2. | be laikino apgyvendinimo |  |  |
| 7.5. | Apgyvendinimas nakvynės namuose ir laikinas apnakvindinimas laikino apnakvindinimo įstaigose | 10 | 0,06 |
| 7.6. | Trumpalaikė socialinė globa (psichologinės bei socialinės reabilitacijos įstaigose asmenims, priklausomiems nuo psichoaktyviųjų medžiagų) |  |  |
| **7.7.** | **Iš viso socialinių paslaugų gavėjų - socialinę riziką patiriančių suaugusių asmenų skaičius, tenkantis 1000 visų suaugusių asmenų savivaldybėje** | 224 | 1,24 |

 Didžiausia socialinių paslaugų gavėjų grupė yra senyvo amžiaus asmenys, taip pat suaugę asmenys su negalia, vaikai su negalia (dienos užimtumas). Plačiausia socialinių paslaugų aprėptis yra sukurta senyvo amžiaus žmonėms. 2023 m., palyginti su 2022 m., 23 proc. padidėjo socialinių paslaugų apimtis senyvo amžiaus asmenims – pagalba į namus, dienos socialinė globa namuose, ilgalaikė socialinė globa. Senyvo amžiaus socialinių paslaugų išvystymo normatyvo nesiekiama šiose srityse: laikino atokvėpio asmens priežiūros namuose, dienos socialinės globos įstaigoje, socialinių įgūdžių ugdymo, palaikymo centruose. Vaikams su negalia nesiekiama šiose srityse: dienos socialinei globai namuose, laikinam atokvėpiui. Išanalizavus socialinių paslaugų normatyvinius rodiklius, siekti, kad dienos vaikams su negalia, suaugusiems asmenims su negalia, senyvo amžiaus, socialinę riziką patiriantiems asmenims būtų teikiamos paslaugos: laikino atokvėpio, psichosocialinė pagalba, laikino apgyvendinimo ir kitos.

**V. PLĖTROS VIZIJA IR PROGNOZĖS**

 **16. Socialinių paslaugų plėtros vizija**

 Socialinių paslaugų plėtros vizija – teikti socialines paslaugas ir kitokią socialinę paramą gyventojams, kuriems būtina pagalba, užtikrinant orumo nežeminančias gyvenimo sąlygas ir tenkinant jų būtiniausius poreikius.

 Išplėtotas socialinių paslaugų tinklas tenkins visų bendruomenės narių poreikius socialinėms paslaugoms, sumažės savireguliacijos, savipagalbos, socialinės atskirties ir užimtumo problemos. Didėjanti socialinių darbuotojų darbo patirtis ir kompetencija pagerins teikiamų socialinių paslaugų kokybę.

 Įvertinus Rokiškio rajono savivaldybės gyventojams teikiamas socialines paslaugas pagal Lietuvos Respublikos socialinės apsaugos ir darbo ministro 2016 m. spalio 25 d. įsakymu Nr. A1-578 patvirtintus Socialinių paslaugų normatyvus bei socialinių paslaugų gavėjų poreikius, per ateinančius 3 metus bus siekiama:

 ● plėsti socialinių paslaugų, teikiamų bendruomenėje, įvairovę ir mastą;

 ● užtikrinti socialinių paslaugų prieinamumą nepriklausomai nuo asmens gyvenamosios vietos;

 ● plėsti socialinių palsaugų plėtrą nevyriausybiniame sektoriuje;

 ● didinti socialinės priežiūros paslaugų aprėptį;

 ● plėtoti prevencinių paslaugų teikimą.

 **17. Prognozuojamos socialinės paslaugos**

 Teikiant socialines paslaugas ir per ateinančius trejus metus plečiant socialinių paslaugų tinklą ir mastą, bus orientuojamasi į prioritetines socialinių paslaugų gavėjų grupes: neįgaliuosius asmenis, senyvo amžiaus asmenis, socialinės rizikos vaikus, socialinės rizikos šeimas ir asmenis, vaikus su negalia. Šioms gavėjų grupėms plėtojant paslaugas ypatingas dėmesys bus skiriamas nestacionarių paslaugų, užtikrinančių pilnavertį asmens gyvenimą savo paties namuose teikimui. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos socialinės globos paslaugos.

Prognozuojamos socialinės paslaugos:

 *17.1. Prevencinės ir bendrosios socialinės paslaugos:*

*17.1.1.* skatinti nevyriausybines organizacijas *įtraukti* į bendrųjų socialinių paslaugų teikimą (socialinę riziką patiriantiems asmenims, vaikams ir jų šeimoms);

17.1.2. plėtoti prevencinių paslaugų teikimą;

17.1.3 asmeninės pagalbos asmenims negalia plėtra;

17.1.4. potencialių socialinių paslaugų paieška;

 *17.2. Specialiosios socialinės paslaugos*:

17.2.1. socialinės priežiūros paslaugos:

17.2.1.1. plėtoti apsaugoto būsto paslaugų teikimą;

17.2.1.2 užtikrinti savarankiško gyvenimo namų paslaugų teikimą;

17.2.1.3. plėtoti pagalbos į namus paslaugas senyvo amžiaus asmenims bei suaugusiems asmenims su negalia;

17.2.3.4.užtikrinti laikino atokvėpio paslaugų poreikio tenkinimą;

17.2.1.5 plėtoti socialinių dirbtuvių veiklą.

17.2.2. socialinės globos paslaugos:

17.2.2.1. plėtoti dienos socialinės globos paslaugas neįgaliems tiek namuose, tiek institucijoje;

17.2.2.2. užtikrinti trumpalaikės ir ilgalaikės, dienos socialinės globos paslaugų teikimą negalią turintiems vaikams;

17.2.2.3. plėtoti trumpalaikės socialinės globos (atokvėpio) paslaugų teikimą;

17.2.2.4. plėsti trumpalaikės socialinės globos teikimą Globos centre, vykdant vaikų, likusių be tėvų globos, priežiūrą budinčių globotojų šeimose;

17.2.2.5. steigti grupinio gyvenimo namus neįgaliems suaugusiems asmenims.

 **18. Savivaldybės biudžeto augimo perspektyva ir numatomas pokytis**

 2024 metais savivaldybės biudžeto lėšos, skiriamos socialinėms paslaugoms, didėja, todėl svarbu užtikrinti socialinių paslaugų kokybę ir plėtrą. Šie pokyčiais susiję su didėjančiu darbo užmokesčiu socialines paslaugas teikiantiems darbuotojams bei socialinių paslaugų infrastruktūros plėtra, atsiranda naujos paslaugų rūšys, didėja socialinių paslaugų kaina, daugėja asmenų su sunkia negalia, savivaldybė dalyvauja institucinės globos pertvarkos projektuose.

**19. Išteklių prognozė ateinantiems 3 metams**

 Rokiškio rajono savivaldybės gyventojams socialinėms paslaugoms reikalingų savivaldybės biudžeto lėšų poreikis per 3 ateinančius metus turėtų didėti dėl šių priežasčių:

 ● rajone daugėja senyvo amžiaus asmenų, kurie negali savimi pasirūpinti, didėja socialinių paslaugų poreikis socialinės priežiūros ir socialinės globos paslaugoms;

 ● socialinių paslaugų kainos visoms palsaugoms didėja;

 ● plečiasi socialinių paslaugų įvairovė.

 ● užtikrinti kompleksinių paslaugų ir socialinių dirbtuvių projektinę veiklą.

**20. Siūlomos plėsti regioninės paslaugos, jų rūšys ir prognozuojamas mastas**

 Lėšos bus skiriamos, atsižvelgiant į socialinių paslaugų poreikius kiekvienai asmenų grupei, nustatytus paslaugų teikimo prioritetus, pagrindinį dėmesį skiriant bendruomeninėms paslaugoms. Nors ir didėja nestacionarių socialinių paslaugų plėtra, tačiau yra poreikis stacionarioms institucinėms paslaugoms.

|  |  |
| --- | --- |
| **Socialinių paslaugų rūšys (nurodomos pagal socialines grupes)** | **Mastas (vietų skaičius)** |
| Ilgalaikė ir trumpalaikė socialinė globa suaugusiems asmenims , turintiems proto negalią (sergantiems lėtinės psichikos ligomis, turintiems intelekto sutrikimų) | 18 (vietų skaičius pagal poreikį) |
| Ilgalaikė (trumpalaikė) socialinė globa vaikams, turintiems proto ir fizinę negalią. | 1 (vietų skaičius pagal poreikį)1 (vietų skaičius pagal poreikį) |
|  Atokvėpio paslaugos (vaikams su sunkia negalia) |
| Apgyvendinimo savarankiško gyvenimo namuose paslauga be tėvų globos likusiems vaikams (nuo 16 metų) ar sulaukusiems pilnametystės asmenims, kuriems buvo teikta socialinė globa(rūpyba) ar kurie gyveno socialinę riziką patiriančiose šeimose, socialinės rizikos šeimoms. | 2 (vietų skaičius pagal poreikį) |

**VI. PLANO ĮGYVENDINIMO PRIEŽIŪRA**

 **21. Socialinių paslaugų plano įgyvendinimo priežiūros vykdytojai**

 Rokiškio rajono savivaldybės socialinių paslaugų plano įgyvendinimo priežiūros vykdytojai yra Rokiškio rajono savivaldybės administracijos Socialinės paramos ir sveikatos skyrius, kuris atsakingas už socialinių paslaugų organizavimo administravimą kartu su kitais savivaldybės administracijos padaliniais ir socialinių įstaigų atsakingais asmenimis.

 **22. Socialinių paslaugų plano įgyvendinimo priežiūros etapai ir įvertinimo rezultatai**

 Rokiškio rajono socialinių paslaugų planas bus vertinamas baigiantis kalendoriniams metams. Socialinės paramos ir sveikatos skyrius renka, sistemina, analizuoja informaciją apie teikiamas socialines paslaugas savivaldybės teritorijoje. Socialinių paslaugų įstaigos ir organizacijos teikia ketvirčio ir metines biudžeto vykdymo bei veiklos ataskaitas. Socialinės paramos ir sveikatos skyrius analizuoja ir vertina, kaip socialinių paslaugų įstaigos ir organizacijos įgyvendina Socialinių paslaugų plano tikslus ir uždavinius, ar efektyviai naudoja lėšas. Plano vertinimo rezultatai turės būti aptariami su socialinių paslaugų įstaigų vadovais, įstaigų socialiniais darbuotojais, savivaldybės administracijos atstovais, nevyriausybinių organizacijų atstovais. Vertinimo metu aptariamos iškilusios kliūtys planui įgyvendinti, laukiamiems rezultatams pasiekti, ieškoma būdų kliūtims šalinti.

 **23. Pasiektų rezultatų, tikslų ir uždavinių analizė, numatytų** v**ykdyti priemonių efektyvumas**

 Atliekant plano peržiūrą bus vertinamas plano ir jo priemonių tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos socialinių paslaugų planui įgyvendinti, tikslams pasiekti.

 Vertinant socialinių paslaugų planą bus žiūrima, ar pasiekti laukiami rezultatai, ar įgyvendinamos visos priemonės laukiamiems rezultatams pasiekti, ar skirtos numatytos lėšos. Analizuojami veiksniai, kurie gali turėti reikšmės numatytiems rezultatams pasiekti, ir numatomos priemonės jiems pašalinti ar sumažinti.

 Ar efektyviai vykdomos numatytos priemonės, bus sprendžiama pagal socialinės apsaugos ir darbo ministro tvirtinamus socialinių paslaugų efektyvumo vertinimo kriterijus.

 Socialinių paslaugų plano įgyvendinimo priežiūra bus derinama su savivaldybėje nustatyta bendra strateginio plano stebėsenos tvarka.

 Plane numatytų priemonių efektyvumas vertinamas pagal Socialinės apsaugos ir darbo ministro patvirtintus socialinių paslaugų efektyvumo vertinimo kriterijus.